text:
Эске эштәр министрлығы ветерандары йәш полицейскийҙарҙы бүләкләне
Һөнәри байрамдары алдынан Өфөлә БР буйынса Эске эштәр министрлығының Ветерандар советы премияһы лауреаттарын ҡотланылар. Премияны булдырыуға ун ике йыл: 2001 йылда милиция ветерандары иң яҡшы йәш хеҙмәткәрҙәрҙе дәртләндерергә ҡарар итә. Шунан алып йыл һайын юғары күрһәткестәргә өлгәшкәне, эске эштәр органдарында намыҫлы хеҙмәт иткәне һәм хеҙмәт эшмәкәрлегендәге профессионаллеге өсөн ун полиция хеҙмәткәренә Эске эштәр органдары һәм эске ғәскәрҙәр ветерандар ойошмаһының премияһы лауреты исеме бирелә. Бүләкләнеүселәр араһында – СОБР һәм ОМОН яугирҙары, тәфтишсе, участковый, һаҡ һәм юл-патруль хеҙмәте хеҙмәткәрҙәре. Премияны БР Эске эштәр бүлеге һәм эске ғәскәрҙәрҙең Ветерандар советы президиумы рәйесе урынбаҫары Венер Ғәзиев тапшырҙы.
«Был йола быуындар араһында бәйләнеште өҙмәүгә йүнәлтелгән. Бөгөн 16 меңдән ашыу хеҙмәткәр йәштәр менән үҙтәжрибәһен уртаҡлашыуын дауам итә», — тине отставкалағы милиция генерал-майоры. Республикала уңышлы башланған традиция башҡа төбәк ветеран ойошмаларында ла ҡулланыла. Ветерандар тарафынан йәш хеҙмәткәрҙәрҙе бүләкләү сараһы хәҙер инде Рәсәй Эске эштәр министрлығының һәр территориаль органында уҙғарыла, тинеләр БР буйынса Эске эштәр министрлығының матбуғат хеҙмәтендә.


c: text/html

text:
Республика көнө алдынан хеҙмәт алдынғыларын тәбрикләү матур йолаға ингән
Республика көнө алдынан хеҙмәт алдынғыларын тәбрикләү матур йолаға ингән.
Рөстәм Хәмитов 43 кешегә дәүләт наградаларын тапшырҙы. Уларҙың араһында беҙҙең хеҙмәттәшебеҙ, күп кенә телевизион һәм радио проекттарының башында тороусы Ришат Миндийәров та бар. Донъяның төрлө төбәктәрендә, илдә барған хәл-ваҡиғаларҙы яҡтыртыу 25 йыл инде Бөтә Рәсәй Дәүләт телерадиокомпанияһы тарихының айырылғыһыҙ һәм мөһим бер өлөшө. 25 йыл ғүмерен радио һәм телевидениеға бағышлаған һәм тырыш хеҙмәте өсөн Дәүләт наградаларына лайыҡлы тип табылған Ришат Миндияровтың беҙҙең компания үҫешенә индергән өлөшө бик ҙур. Ришат Фәтхинислам улы Миңдияров Башҡортостан телерадиотапшырыуҙар компанияһының тәжрибәле хеҙмәткәрҙәренең береһе. Ул 1991 йылда компанияға эшкә килә. Ришат Фәтхинислам улы БДУ-ның филология факультетында уҡыған йылдарында уҡ штаттан тыш хәбәрсе вазифаһында эш башлай. 4 курста уҡыған ваҡытында радиоға хәбәрсе итеп эшкә ҡабул ителә. Ул тәүге көндәрҙән үк компания етәкселегенең ышанысын яулай. Йәш хеҙмәткәргә Башҡортостандың Юғары Советы сессияларынан репортаждар әҙерләүҙе ышанып тапшыралар. Радио-2, хәҙер Юлдаш булараҡ билдәле радионың башланғысында ла Ришат Миңдияровтың хеҙмәте алмаштырғыһыҙ. 1995 йылда Ришат Фәтхинислам улының ҡатнашлығында тәүге иртәнге телевизион тапшырыу “Сәләм” эфирға сыға башлай. Хеҙмәттәшебеҙ радио һәм телевидениеның бөтә жанрҙарында ғына түгел, үҙ тормошонда ул төрлө ойошмаларҙа ла тырышып эшләй. Дәүләт Думаһы депутаты ярҙамсыһы, Ер һәм милек мөнәсәбәттәре министры кәңәшсеһе, баш белгес, йәмғиәт менән бәйләнеш бүлеге мөдире. Бөгөнгө көндә ул беҙҙең каналда хеҙмәт юлын дауам итә һәм уның лайыҡлы хеҙмәте Башҡортостандың маҡтау ҡағыҙы менән билдәләнде. Бүләкләнеүселәр араһында тағы ла бер хеҙмәттәшебеҙҙең исеме булыуы һөйөнөслө. “Башҡортостан” радиотапшырыуҙар хеҙмәтенең мөхәррире Наталия Санниковаға Башҡортостандың атҡаҙанған матбуғат һәм киң мәғлүмәт хеҙмәткәре исеме бирелде. Беҙ хеҙмәттәштәребеҙҙең ҡаҙаныштары менән ғорурланабыҙ һәм уларға киләсәктә лә тик уңыштар теләйбеҙ.

robotstxt: allowed

filter: keep


text:
Бүздәк районында ғәрәп журналистарына исем ҡушыу йолаһын күрһәттеләр
Бүздәк районының Килем ауылында билдәле ғәрәп актеры һәм телевизион тапшырыуҙар алып барыусыһы Ашраф Сархан (Мысыр) һәм Russia Today телекомпанияһының ғәрәп төркөмө өсөн мосолмандарҙың исем ҡушыу йолаһын күрһәттеләр.
«Башинформ» агентлығына «Килем» Татар тарихи-мәҙәни үҙәге мөдире Гүзәл Латипова хәбәр итеүенсә, ҡунаҡтарҙы милли ризыҡ – сәк-сәк менән ҡаршы алдылар. Шунан һуң ғәрәп журналистарын урындағы мәсеткә оҙаттылар, унда мәсет имам-хатибы Мәхмүт Үлмәҫҡолов аҙан ҡысҡырып, сабыйға исем ҡушты.
— Ашраф Сархан бик тәьҫирләнеп, мәсеттә үткәрелгән йоланан һуң сабыйға Мәккәнән алып ҡайтҡан тиҫбе бүләк итте, — тинә Гүзәл Латипова.
Артабан ҡунаҡтар Келем ауылының мәктәбенә юлланды, унда улар «Шүрәле» әкиәтенең постановкаһын, «Кис ултырыу» йолаһын ҡараны.


text:
«Өфө» аэропорты авиамаршруттарҙы үҫтереүгә арналған Азия форумында ҡатнашты
«Өфө» халыҡ-ара аэропорты» асыҡ акционерҙар йәмғиәтенең делегацияһы Ҡытайҙың Ченгду ҡалаһында үткән Routes Asia 2012 — авиамаршруттарҙы үҫтереү буйынса Азия форумында ҡатнашты. 1995 йылдан башлап үткәрелгән был форумда донъяның иң ҙур аэропорттары һәм авиакомпаниялары ҡатнаша.
Предприятиеның маркетинг бүлегенән хәбәр итеүҙәренсә, «Өфө» аэропорты белгестәре Finnair (Финляндия), China Southern Airlines (Ҡытай), China Eastern Airlines (Ҡытай), Air China (Ҡытай),Vietnam Airlines (Вьетнам), Hainan Airlines (Ҡытай), Etihad (Берләшкән Ғәрәп Әмирлектәре) кеүек авиаташыусылар менән даими һәм чартер рейстары ойоштороуға бәйле бер нисә һөйләшеү үткәргән.
Осрашыуҙар барышында «Өфө» аэропортына чартер рейстары башҡарыу, Ҡытайға, Вьетнамға,Таиланд һәм Финляндияға даими рейстар асыу перспективалары тураһында алдан яҡынса килешеүҙәргә өлгәшелгән.


text:
Фото:
Лариса Кучина РФ Юстиция министрлығының Башҡортостан буйынса идаралығы начальнигы итеп тәғәйенләнде
Фото:
Рәсәй юстиция министры Александр Коновалов приказы менән РФ Юстиция министрлығының Башҡортостан буйынса идаралығының яңы начальнигы итеп бығаса Башҡортостан прокурорының киң мәғлүмәт саралары менән бәйләнештәр буйынса өлкән ярҙамсыһы булып эшләгән Лариса Кучина тәғәйенләнде. Идаралыҡтың рәсми сайтында хәбәр ителеүенсә, Лариса Кучина үткән йомала вазифаларын үтәүгә тотонған. Идаралыҡ коллективын уның менән Рәсәй юстиция министры урынбаҫары, Рәсәй Федерацияһының Европа Судындағы кеше хоҡуҡтары буйынса вәкиле Георгий Матюшкин таныштырҙы. Ул Рәсәй Юстиция министрлығының БР буйынса идаралығы эшмәкәрлегенә ыңғай баһа бирҙе һәм бынан ары ла эшмәкәрлектең бөтә төп йүнәлештәре буйынса дәүләт функцияларын шулай уҡ һөҙөмтәле башҡарыу кәрәклеген билдәләне.


text:
Өфөлә һауа шарҙары фестивале үтә
Баш ҡалала Ҡала үҫеше йәмәғәт фонды инициативаһы буйынса «Беренсе Өфө һауа шарҙары асыҡ фестивале» үҙенсәлекле проекты ойошторола.
Мәскәү һәм Санкт-Петербургта һауа шарҙары байрамы йыл һайын үткәрелә. Өфөлә иһә бындай пландағы сара тәүге тапҡыр әҙерләнә.
«Башинформ» агентлығына фондтан хәбәр итеүҙәренсә, балаларға шәфҡәтлелек байрамдарын үткәреү арҡаһында үҫеп килеүсе йәш быуынға рухи һәм әхлаҡи тәрбиәне камиллаштырыу — фестивалдең төп маҡсаты.
Шоу Дәүләт циркында 24 мартта асыла. Унда Өфөнән, республика ҡалаларынан 30 команда ҡатнаша. РФ аэродизайнерҙары ла оҫталығын күрһәтәсәк.
Еңеүселәр ике номинацияла билдәләнә — каникулдар темаһына шарҙарҙан ҙур композиция һәм “Балаларҙың тыуған көнө” темаһына байрам өҫтәлен биҙәү. Бүләкләү тантанаһы 25 мартҡа билдәләнгән. Бөйөк Ватан һуғышы ветерандары һәм меңгә яҡын бала, шулар иҫәбендә республика балалар йорто тәрбиәләнеүселәре байрам ҡунаҡтары буласаҡ.


text:
Туймазыла муниципаль район Советы ултырышы үтте
Туймазы районы Советы депутаттары сираттағы ултырышта БР Президентының БР Дәүләт Йыйылышы – Ҡоролтайға “Башҡортостанды артабан модернизациялау: ХХI быуатта именлеккә һәм сәскә атыуға илтеүсе юл ” Мөрәжәғәтнамәһен тикшерҙе һәм уны ғәмәлгә ашырыу планын раҫланы.
Бынан тыш депутаттар ағымдағы йылда районда бәләкәй һәм урта эшҡыуарлыҡ субъекттары үҫеше программаһын раҫланы. Рәсми мәғлүмәт буйынса, бөгөнгө көндә район территорияһында 7,5 мең бәләкәй бизнес субъекттары һәм шәхси эшҡыуарҙар теркәлгән. Уларҙың эшмәкәрлегенән урындағы бюджетҡа һалым түләүҙәре өлөшө 23 процент тәшкил итә.
Ултырышта шулай уҡ Туймазы районының артабанғы социаль–иҡтисади үҫеше менән бәйле башҡа төрлө мәсьәләләр ҙә ҡаралды.


text:
Рөстәм Хәмитов: «Беҙгә кешеләрҙе иҡтисади тормошҡа әүҙемерәк йәлеп итергә кәрәк»Фото: Андрей Старостин
Рөстәм Хәмитов: «Беҙгә кешеләрҙе иҡтисади тормошҡа әүҙемерәк йәлеп итергә кәрәк»
Рөстәм Хәмитов: «Беҙгә кешеләрҙе иҡтисади тормошҡа әүҙемерәк йәлеп итергә кәрәк»Фото: Андрей Старостин
ӨФӨ, 2014 йыл, 3 декабрь. /«Башинформ» мәғлүмәт агентлығы, Илья Спиридонов/.
2 декабрҙә Рөстәм Хәмитов Башҡортостан Республикаһы Президенты ҡарамағындағы Эшҡыуарлыҡ буйынса координация советының киңәйтелгән ултырышын үткәрҙе. Унда Совет ағзалары, «Йыл эшҡыуары-2014» республика конкурсы еңеүселәре, шулай уҡ профилле министрлыҡтар, ведомстволар һәм йәмәғәт ойошмалары вәкилдәре ҡатнашты.
Һуңғы ике йылда Башҡортостанда эшҡыуарлыҡты үҫтереү өсөн күп нәмә эшләнде, шул иҫәптән республика Эшҡыуарлыҡ һәм туризм буйынса дәүләт комитеты тергеҙелде, эшҡыуарҙарҙың хоҡуҡтарын яҡлау буйынса вәкил институты булдырылды, тип хәбәр итте Рөстәм Хәмитов. Шуның менән бергә ҡуйылған бурыстарҙы хәл итеү өсөн был ғына етмәй.
— Эшҡыуарлыҡтың йәмғиәтебеҙҙәге айырым ролен алдан да һөйләнем һәм хәҙер ҙә ҡабатлайым. Беҙгә шәхси инициатива, кешеләрҙе иҡтисади тормошҡа йәлеп итеү кәрәк – уның хәҙер етмәүе күренеп тора. Һандар был юҫыҡта эштәрҙең бик яҡшы бармауын күрһәтә, – тине республика башлығы.
2012-2013 йылдарҙа Башҡортостан бер мең халыҡ иҫәбенә бәләкәй һәм урта предприятиелар һаны буйынса Рәсәйҙә 60-сы урынды биләгән.
— Беренсенән, бәлки ул эре бизнесыбыҙҙың, предприятиеларыбыҙҙың ҡеүәтен, был структураларҙың эшкә һәләтлелеген раҫлайҙыр. Бәләкәй предприятиелар эре сәнәғәт предприятиелары тарҡалған урында барлыҡҡа килә. Кешеләргә йәшәргә кәрәк, улар тиҙ генә эшҡыуарлыҡ мөхитенә инә башлай. Әммә шул уҡ ваҡытта ул етерлек кимәлдә әүҙем эшләмәүҙең күрһәткесе булып тора, – тип билдәләне Рөстәм Хәмитов.
Бәләкәй һәм урта эшҡыуарлыҡ субъекттарының артыуы буйынса республика бер йылда Рәсәй төбәктәре араһында 39-сынан 11-се урынға күскән, ә Волга буйы федераль округында Ырымбур өлкәһе менән беренсе урынды һаҡлай.
Бөтә ойошмалар араһында бәләкәй һәм урта предприятиелар хеҙмәткәрҙәре иҫәбенең өлөшө 2013 йылда 28,5 процент тәшкил иткән (Рәсәйҙә 21-се урын). Тулайым төбәк продуктында бәләкәй бизнестың өлөшө 20 проценттан арта. Әммә республиканың тупланған бюджетында уның өлөшө ни бары 3,6 процент.
— Ошо һанды беренсе йыл ғына күрмәйбеҙ. Ул үҫмәй. Эшҡыуарҙарҙың иҫәбе артырға, үҫеш темптары яҡшы булырға мөмкин, әммә республиканың тупланған бюджетында аҡса һалыу артмай. Беҙ социаль статьяларҙы «яҡлай» алһын өсөн, тик эре предприятиелар ғына ресурстар бирә, – тип билдәләне Башҡортостан Президенты.
Эшҡыуарлыҡты үҫтереүҙә түбән кимәлдең сәбәбе – халыҡ яғынан инициативаның юҡлығы, бюрократик кәртәләр, тип иҫәпләй Рөстәм Хәмитов.
— Яңы сифат, мөхит, бөтөнләй башҡа алымдар кәрәк. Институттар, ярҙам, власта бәләкәй һәм урта бизнес вәкилдәре бар. Бөтә нәмә бар, әммә беҙ әле һаман бер урында тапанабыҙ, – тине республика башлығы.
Башҡортостан Президенты шулай уҡ республикала Эшҡыуарлыҡ аҙналығының башланыуын хәтергә төшөрҙө һәм ултырышта ҡатнашыусыларҙы унда әүҙем ҡатнашырға саҡырҙы.


text:
Өфө үҫмерҙәре Австрияла Халыҡ-ара балалар уйындарында тәүге еңеү яуланы Фото: Өфө хакимиәте сайтынан
Өфө үҫмерҙәре Австрияла Халыҡ-ара балалар уйындарында тәүге еңеү яуланы
Өфө үҫмерҙәре Австрияла Халыҡ-ара балалар уйындарында тәүге еңеү яуланы Фото: Өфө хакимиәте сайтынан
ӨФӨ, 2016 йыл, 14 ғинуар. /«Башинформ» мәғлүмәт агентлығы, Эльмира Сабирова/.
Өфө үҫмерҙәре Австрияла VII ҡышҡы Халыҡ-ара балалар уйындарында тәүге еңеү яуланы, тип хәбәр итә Октябрь районы хакимиәтенең мәғлүмәт-аналитика бүлеге. Ярыштың тәүге көнөндә Алмаз Вәлиев (биатлон), спринтта 20-нән ашыу спортсыны уҙып китеп, алтын миҙал яуланы. Өфөнән Данис Зөбәйеров бишенсе урын алды. Ҡыҙҙар араһында Александра Федорова — алтынсы, Ульяна Борисовская 11-се урында.
Үҫмерҙәр араһында «Сноуборд-кросс» дисциплинаһында Кирилл Педь көмөш призер булды.
Ҡыҙҙар араһында ошо дисциплинала Яна Вәлиева бронза миҙал яуланы. Маргарита Аҙнабаева финал ярыштары һөҙөмтәләре буйынса бишенсе урында.
«Слалом-гигант» дисциплинаһында өфөләр араһында иң яҡшыһы — Артемий Исмәғилев (алтынсы урын), артабан Александр Ғәлиәкбәров (һигеҙенсе урын) килә. Ҡыҙҙар араһында Татьяна Гришина — 25-се, Елизавета Воробьева 37-се урын алды.
Австрияның Инсбрук ҡалаһында барған уйындарҙа Башҡортостандың баш ҡалаһынан 12-14 йәшлек 16 спортсы ҡатнаша. Улар тау саңғыһы, сноуборд, конькиҙа йүгереү һәм биатлон буйынса ярыштарҙа сығыш яһай.


text:
Рөстәм Хәмитов: «Башҡортостан һәр ваҡыт илдең алдынғы аграр төбәктәренең береһе булды һәм булып ҡала»Фото: Андрей Старостин
Рөстәм Хәмитов: «Башҡортостан һәр ваҡыт илдең алдынғы аграр төбәктәренең береһе булды һәм булып ҡала»
Рөстәм Хәмитов: «Башҡортостан һәр ваҡыт илдең алдынғы аграр төбәктәренең береһе булды һәм булып ҡала»Фото: Андрей Старостин
Ҡоролоҡҡа ҡарамаҫтан, 2012 йылда Башҡортостанда ярайһы ғына уңыш йыйып алынды.
— Башҡортостан һәр ваҡыт илдең алдынғы аграр төбәктәренең береһе булды һәм булып ҡала. Ҡоролоҡ арҡаһында быйыл, үткән йыл менән сағыштырғанда, уңыш наҡыҫыраҡ. Туғыҙ ай һөҙөмтәләре буйынса ауыл хужалығының тулайым продукция күләме республикала 82,3 миллиард һум тәшкил итте. Былтырғы кимәл менән сағыштырғанда, был ни бары 81,7 процент тәшкил итә, - тип билдәләне 8 ноябрҙә Өфөнөң Конгресс-холында үткән БР Ауыл хужалығы һәм эшкәртеү сәнәғәте хеҙмәткәрҙәре көнөнә арналған тантаналы сарала Башҡортостан Президенты Рөстәм Хәмитов.
Әммә быға ҡарамаҫтан, республика аграрийҙары һиҙелерлек уңыштарға өлгәшә алды. Шулай итеп, 2012 йылда төбәктә ике миллион тоннаға яҡын иген, 930 мең тонна шәкәр сөгөлдөрө, 140 мең тонна көнбағыш, 900 мең тонна картуф һәм 260 мең тоннанан ашыу йәшелсә йыйып алынды.
Рөстәм Хәмитов билдәләүенсә, иң күп иген Стәрлетамаҡ, Илеш, Саҡмағош, Дүртөйлө, Ауырғазы, Туймазы һәм Мәләүез райондарында йыйып алынған.
Төбәктә шәкәр сөгөлдөрөн етештереү элеккесә килемле тармаҡ булып ҡала, тип һыҙыҡ өҫтөнә алды Башҡортостан Президенты. Шишмә, Благовар, Ҡырмыҫҡалы һәм Бүздәк райондары хужалыҡтары мул уңыштарға өлгәшеп, быны тағы ла бер тапҡыр иҫбатлай.
Бынан тыш, йыл башы менән сағыштырмаса, Башҡортостанда эре мал һаны – 4 процентҡа, һарыҡ һәм кәзәләр һаны – 10 процентҡа, аттар һаны 9 процентҡа артҡан. Был ваҡыт эсендә республикала 1,5 миллион тонна һөт етештерелгән.
— Республикала һөт малсылығын үҫтереүгә баҫым яһайбыҙ. Ауырғазы, Дүртөйлө, Стәрлетамаҡ, Мәләүез, Саҡмағош, Өфө һәм Тәтешле райондары аграрийҙары һауым буйынса дүрт меңлек сикте уҙған, — тине Рөстәм Хәмитов.
Иҫегеҙгә төшөрәбеҙ, һөт-тауар фермаларын яңыртыу маҡсатында 2012 йылдың яҙынан алып Башҡортостанда «500 ферма» республика маҡсатлы программаһы тормошҡа ашырыла. Шуны ла билдәләп үтергә кәрәк, һөт комплекстарын реконструкциялау буйынса бындай эшмәкәрлеккә республика илдә беренселәрҙән булып тотондо.
Әлеге ваҡытта программала 60 ауыл хужалығы предприятиеһы ҡатнаша. 60-тан ашыу ферманы реконструциялауға бәйле сығымдарҙың дөйөм күләме өс миллиард һумдан ашты.
Быйыл республиканың агросәнәғәт комплексын үҫтереүгә ете миллиард һум аҡса йүнәлтеү плланлаштырыла. Уларҙың 4,2 миллиарды – республика бюджетына, 2,8 миллиарды федераль бюджетҡа тура килә. Бөгөнгө көнгә агросәнәғәт комплексын үҫтереүгә биш миллиард һумдан ашыу аҡса йүнәлтелгән.
— Дәүләт ярҙамын күрһәтеүҙә Башҡортостан маҡсатлы программаларға баҫым яһай. Уларҙы ғәмәлләштереү сусҡасылыҡ, ҡошсолоҡ, малсылыҡ, йәнлекселек кеүек ауыл хужалығының айрым тармаҡтарын үҫтерергә мөмкинлек бирә. Программаларҙы федераль һәм республика бюджеттарынан финанслауҙың дөйөм күләме 300 милион һумға етә, — тип хәбәр итте Рөстәм Хәмитов.
Башҡортостан Президенты билдәләүенсә, бөгөн агросәнәғәт комлексындағы ыңғай яҡҡа үҙгәрештәр күпселек йәһәттән тармаҡҡа инвестициялар йәлеп итеүҙән тора. Әлеге ваҡытта БР агросәнәғәт комплексында 37 миллиард һум суммаға төрлө йүнәлештәр буйынса 16 ҙур проект тормошҡа ашырыла. Президент билдәләүенсә, был эшмәкәрлекте территорияларҙың инвестициялар йәлеп итеү ҡеүәһен арттырыу йәһәтенән үҫтереү зарур.
Рөстәм Хәмитов билдәләүенсә, республиканың агросәнәғәт комплексын үҫтереү өсөн, төбәктә артабан да мөмкин булғандың барыһы ла эшләнәсәк.


text:
Республика етәксеһе олимпсылар өсөн Башҡортостандан янып-көйәсәк
Башҡортостан Президенты Рөстәм Хәмитов бөгөн, 7 февралдә, Сочиҙа асыласаҡ Олимпиадала ҡатнашыусы республика спортсылары өсөн янып-көйәсәк. Был хаҡта республика етәксеһе «Комсомольская правда» нәшриәте йортоноң баш мөхәррире Владимир Сунгоркинға интервью биргәндә һөйләне.
— Сочиҙа республиканан 15 спортсы ҡатнаша, беҙ йыйылмаға еберәү буйынса төбәктәр бишлегендә. Шорт-тректа көслө егеттәр, унда миҙал булыуы ихтимал, беҙҙең алты ҡатын-ҡыҙ шайба менән хоккей буйынса Рәсәй йыйылмаһы өсөн уйнай, әгәр барыһы ла яҡшы барһа, уларҙың да миҙалдары булыуы мөмкин, — тип билдәләне Рөстәм Хәмитов. — Саңғыла трамплиндан һикереү: Васильев яҡшы һөҙөмтә күрһәтә алыр тип ышанғы килә. Бөтәһе өсөн дә янып-көйәсәкбеҙ һәм ҡайғырасаҡбыҙ. Миҙалдар күберәк булһын ине.
Республика спортсыларының әҙерлеген баһалап, Совет осоронан алып Өфөлә трамплиндан һикереүселәр һәм икебәйгеселәр көслө, улар йыйылмаға күп йылдар рәттән инә, тине Рөстәм Хәмитов.
Президент Башҡортостандан паралимпсыларҙы ла билдәләп китте. Рәсәй йыйылмаһы составында – биш спортсы.
— Унда миҙалға беҙҙең өмөттәр ҙур. Беҙҙең күренекле Ирек Зарипов биатлонда, саңғы ярыштарында ҡатнашасаҡ. Ул мотлаҡ награда менән ҡайтыр тип уйлайым, — тигән ышаныс белдерҙе Рөстәм Хәмитов.


text:
Барлыҡ банктарҙың клиенттары үҙенең кредит тарихын МДМ Банкта белә ала
МДМ Банк яңы хеҙмәт тәҡдим итә – хәҙер физик шәхестәргә банк аша үҙҙәренең кредит тарихынан мәғлүмәт алырға мөмкин.
Кредит отчетын һорап, теләһә ҡайһы банк клиенты мөрәжәғәт итә ала. Был уларға үҙенең заемсы булараҡ статусын белергә һәм уны аныҡ баһаларға ярҙам итәсәк: ваҡытында түләнмәгән кредит түләүҙәре юҡмы, кредит тарихы бюроһында һаҡланған бар мәғлүмәт тә актуалме һәм башҡалар.
Бөгөн төрлө банктарға кредит һорап мөрәжәғәт итеүселәрҙең күбеһе кире яуап ала. Шул уҡ мәлдә ниндәй сәбәп буйынса кредит бирергә теләмәүҙәрен банктар атамай, әммә, практиканан күренеүенсә, төп сәбәптәрҙең береһе – кредит тарихында һаҡланған мәғлүмәт.
Кредит тарихының үҙәк каталогы мәғлүмәте нигеҙендә төҙөлгән кредит отчеты клиенттарға ун көн эсендә әҙерләп биреләсәк, хеҙмәт хаҡы – 500 һум.


text:
Рөстәм Хәмитов шәхси ярҙамсы хужалыҡтарға ярҙам күрһәтергә ҡуштыФото: Айрат Нурмухаметов
Рөстәм Хәмитов шәхси ярҙамсы хужалыҡтарға ярҙам күрһәтергә ҡушты
Рөстәм Хәмитов шәхси ярҙамсы хужалыҡтарға ярҙам күрһәтергә ҡуштыФото: Айрат Нурмухаметов
Бөгөн Республика Йортонда Башҡортостан Президенты Рөстәм Хәмитов Хөкүмәт ағзалары ҡатнашлығында кәңәшмә үткәрҙе. Осрашыуҙа ағымдағы социаль-иҡтисади хәл тикшерелде. Ҡоролоҡ шарттарында ауыл хужалығында эштәр торошо, банк өлкәһендә һәм төҙөлөш комплексында хәлдәр тураһында һүҙ алып барылды.
Кәңәшмәлә Рөстәм Хәмитов, ҡоролоҡ шарттарында, ҙур ауыл хужалығы предприятиелары менән бер рәттән, шәхси ярҙамсы хужалыҡ хужалары ла ҙур юғалтыуҙар кисерә, тип билдәләне. Башҡортостан Президенты фекеренсә, был сектор хәҙер етди дәүләт ярҙамына мохтаж.
— Ҙур булмаған шәхси хужалыҡтар йыл һайын ярайһы уҡ күләмдә ауыл хужалығы продукцияһы үҫтерә һәм һата, малсылыҡ менән шөғөлләнә. Быйыл ҡоролоҡ арҡаһында был секторҙа ҡатмарлы хәл күҙәтелә – йәшелсәләр уңманы, һыйыр малы өсөн мал аҙығы запасы юҡ. Шуға күрә уларҙың хужалыҡтарын һаҡлау, был секторҙы һаҡлап алып ҡалыу өсөн шәхси хужаларға ярҙам күрһәтергә кәрәк, — тине Рөстәм Хәмитов.
Башҡортостан Президенты Финанс министрлығына һәм Ауыл хужалығы министрлығына проблеманы өйрәнергә һәм бер аҙна эсендә уны хәл итеү юлдарын табырға ҡушты.
Кәңәшмәлә шулай уҡ Рөстәм Хәмитов Башҡортостандың ҙур ҡалаларында балалар баҡсалары етешмәү проблемаһына иғтибар йүнәлтте. Шуның менән бәйле Рөстәм Хәмитов «Балалар баҡсаһы» республика программаһы проектын әҙерләргә тәҡдим итте.


text:
Өфө һайлау комиссияһы рәйесе Владимир Путин менән осрашыуҙа булды
Рәсәй Президенты Владимир Путин Яңы йыл алдынан илдең бөтә кимәлдәрҙәге һайлау комиссиялары вәкилдәре менән осрашыу үткәрҙе. Саҡырылғандар иҫәбендә Өфөнөң 185-се участка һайлау комиссияһы рәйесе Ғаяз Хисмәтуллин да булды. Осрашыуҙа һайлау системаһының асыҡлығын арттырыу мәсьәләләре тикшерелде.
Владимир Путин, беҙҙең һайлау комиссияларында 46 партия вәкилдәре эшләй, тип билдәләне. Был комиссиялар эшен законға ярашлы яһай, һайлауҙар һөҙөмтәләренә ышаныс арта. Дәүләт башлығы һайлау кампанияларында ҡатнашыусы партияларҙы консультациялау, ғәмәлдәге ҡануниәтте аңлатыу буйынса эште хупланы.
— Кешеләр үҙҙәренең хоҡуҡтарын белһен, уларҙы аңлаһын һәм үҙ эштәрен ғәмәлдәге ҡануниәткә ярашлы ҡора алһын өсөн был бик мөһим, тип иҫәпләйем, — тине Владимир Путин.
Башҡортостан юлдаш телевидениеһына интервью биргәндә Ғаяз Хисмәтуллин һөйләүенсә, ил Президенты менән һайлау комиссияларының эшен артабан уларҙың хоҡуҡи статусы күҙлегенән сығып ҡороу мәсьәләләре тикшерелде.
— Минең ҡайһы бер коллегаларым агитация үткәреү ҡағиҙәләрен ябайлаштырыу тураһында мәсьәләгә кире ҡайтырға, шулай уҡ тауыш биреү техникаһына ышаныс проблемаһын тикшерергә тәҡдим итте, — тип билдәләне участка һайлау комиссияһы рәйесе.
Владимир Путин һайлауҙарҙы ойоштороусыларға был һорауҙарҙы ҡануниәт һәм башҡа ҡыҙыҡһыныусы яҡтар менән тикшерергә вәғәҙә бирҙе.


text:
Республиканың электр селтәре хеҙмәткәрҙәре тиҙ арала көслө ел эҙемтәләрен бөтөрҙө
ӨФӨ, 2015 йыл, 5 октябрь. /«Башинформ» мәғлүмәт агентлығы, Ксения Калинина/.
Башҡортостандың электр селтәре хеҙмәткәрҙәре тиҙ арала көслө ел эҙемтәләрен бөтөрҙө. Уҙған ял көндәрендә республикала ямғыр яуыуы һәм көслө ел иҫеүе арҡаһында «Башкирэнерго» предприятиеһына ҡараған биләмәләрҙә электр сымдары өҙөлдө.
Компанияның матбуғат хеҙмәтенән хәбәр итеүҙәренсә, айырыуса Белорет, Нефтекама һәм Үҙәк электр селтәрҙәре зыян күргән. Тиҙ арала тоҡандырыу, шулай уҡ хеҙмәткәрҙәрҙең үҙ эшен яҡшы белеүҙәре һөҙөмтәһендә өҙөклөк ҡулланыусыларҙы электр менән тәьмин итеүгә йоғонто яһаманы.
Синоптиктарҙың мәғлүмәттәре буйынса, яҡын арала республикала тотороҡһоҙ һауа торошо көтөлә. Ҡырау төшөүе һәм һауа температураһының түбәнәйеүе ихтимал. «Башкирэнерго» белгестәре теләһә ниндәй һауа шарттарында ла ҡулланыусыларҙы сифатлы электр энергияһы менән өҙөклөкһөҙ тәьмин итергә әҙер.


text:
Башҡортостандың 14 районы ужым культураларын өҫтәмә туҡландырыуҙы тамамланы
Республиканың 14 районы эшсәндәре ужым культураларын өҫтәмә туҡландырыуҙы тамамланы. Минераль туҡландырыу 656 мең гектар майҙандың 495 меңендә үткәрелгән (76%). Был уҙған йылдағы кимәлгә ҡарағанда 78 мең гектарға күберәк, тип хәбәр иттеләр БР Ауыл хужалығы министрлығының матбуғат хеҙмәтенән.
185 мең гектарҙа (79%) күп йыллыҡ үләндәрҙе туҡландырыу тамамланған, сағыштырыу өсөн — былтыр ошо уҡ датаға ҡарата 166 мең гектарҙа туҡландырыу үткәрелгәйне. 28 район был эштәрҙе теүәлләгән.
Минераль ашламалар туплау буйынса Ауырғазы (141%), Бүздәк (128%), Дүртөйлө (106%), Илеш (136%), Ҡырмыҫҡалы (149%), Стәрлетамаҡ (130%), Саҡмағош (222%), Шишмә (128%) райондары алдынғы урында.
18 майға ҡарата оператив мәғлүмәттәр буйынса, республикала 243 мең тонна орлоҡтоң 239 мең тоннаһы ағыу менән эшкәртелгән (98%).


text:
БДПУ-ның ижади коллективтары «Төньяҡ Венеция» халыҡ-ара конкурсында еңеүсе булды
М.Аҡмулла исемендәге Башҡорт дәүләт педагогия университетының ижади коллективтары IX «Төньяҡ Венеция» халыҡ-ара балалар, йәштәр һәм өлкәндәр ижады фестиваль-конкурсы лауреаттары булды. Сара Санкт-Петербургта үтте. Был хаҡта «Башинформ» агентлығына юғары уҡыу йортоноң матбуғат үҙәгенән хәбәр иттеләр.
Конкурс «Вокал», «Хореография», «Инструменталь жанр» һәм башҡа номинациялар буйынса үткәрелде. БДПУ студенттары бәйгелә уңышлы сығыш яһаны. «Держава» барабансылар төркөмө (етәксеһе Вера Прыжанкова) – I дәрәжә лауреаты, шулай уҡ Вера Прыжанкова уҡыусылары Эльза Бәҙретдинова һәм Анна Васильева «Халыҡ вокалы» һәм «Эстрада вокалы» номинацияларында II һәм III дәрәжә лауреаттары булды.
«Эстрада вокалы» номинацияһында I дәрәжә лауреаты исеменә «Вариация» вокаль ансамбле (етәксеһе Марина Юхина) лайыҡ булды. Шулай уҡ М.Юхина уҡыусылары Елена Васильева һәм Диана Ғәлиуллина II дәрәжә дипломанттары булды.
«Кружева» халыҡ бейеүҙәре ансамбленең (етәксеһе Ольга Андреева) сығышы жюри ағзаларының күңеленә айырыуса хуш килде, коллектив I дәрәжә лауреаты булды.
Бәйгелә Себер, Урал, Карелия, Рәсәйҙең көньяҡ төбәктәре, шулай уҡ Белоруссия, Украина һәм башҡа илдәрҙән вәкилдәр ҡатнашты. Жюри составында Санкт-Петербургтың алдынғы мәҙәниәт һәм сәнғәт белгестәре булды.


text:
2017 йылдан баш ҡала үҙәгенә барыу түләүле буласаҡ
ӨФӨ, 2014 йыл, 23 декабрь. /«Башинформ» мәғлүмәт агентлығы, Екатерина Соколова/.
Түләүле парковкалар һәм Өфө үҙәгенә барыу өсөн түләү 2017 йылдан ғына башланасаҡ. Баш ҡала хакимиәте башлығы Ирек Ялалов журналистар менән осрашыуҙа ошо хаҡта һөйләне.
Ирек Ялаловтың әйтеүенсә, «Ҡунаҡһарай» эргәһендә ҡунаҡхана комплексын һәм бизнес-үҙәктәрен сафҡа индергәндән һуң баш ҡалала 820 урынлыҡ парковка майҙансығы буласаҡ. Бынан тыш, Совет майҙанында өс кимәлле парковка төҙөү планлаштырылған. Уны 2017 йылда тапшырыу күҙаллана.
— Түләүле парковкалар — үҙмаҡсат түгел, ә Өфөнөң транспорт коммуникацияларында тәртип урынлаштырыу, — тип һыҙыҡ өҫтөнә алды мэр. — Граждандар өсөн башҡа майҙансыҡтар булғас ҡына беҙ түләүле парковкалар һәм ҡала үҙәгенә түләп инеү буйынса программаны ғәмәлгә ашырырға йыйынабыҙ.


text:
Белоретта етем балалар фатир алды
Кисә Белорет районы хакимиәтендә етем һәм ата-әсә ҡарауынан мәхрүм ҡалған балалар иҫәбенән һигеҙ кешегә фатир асҡыстары тапшырылды.
Ағайлы-һеңлеле Денис менән Светлана Мулахановтар, ағалы-ҡустылы Руслан менән Ринат Нурғужиндар, Рифа Хөснөтдинова, Эльза Байегетова, Илһам Таһиров һәм Айсыуаҡ Мөҙәрисов бәхетле торлаҡ хужалары булды. Бөтә алты фатир ҙа республика бюджеты иҫәбенә һатып алынған.
Йәштәрҙе тормошондағы иң матур ваҡиға уңайынан район хакимиәте башлығының беренсе урынбаҫары Илгиз Теләүбаев ҡотланы.
Район хакимиәтенең мәғлүмәт-аналитика бүлегенән хәбәр итеүҙәренсә, 2011 йылда республика ҡаҙнаһынан бүленгән аҡсаға Белорет районында етем һәм ата-әсә ҡарауынан мәхрүм ҡалған балалар иҫәбенән йәмғеһе 17 кеше торлаҡ менән тәьмин ителгән.


text:
Өфөнөң яңы урамдарының береһенә Юрий Узиков исемен бирергә тәҡдим итәләр
Билдәле крайҙы өйрәнеүсе, БАССР-ҙың атҡаҙанған мәҙәниәт хеҙмәткәре Юрий Андреевич Узиковтың беҙҙең аранан китеүенә бөгөн бер йыл тула (28.05.1931, Архангельск ҡалаһы – 14.04.2010, Өфө). Кисә туғандары, хеҙмәттәштәре, дуҫтары йыйылып, уның баҫалҡы, эшһөйәр, һәр ваҡыт ярҙамға килергә әҙер кеше булыуы, Башҡортостанда крайҙы өйрәнеү фәне үҫешенә күпме көс һалыуы хаҡында һөйләшеп ултырҙы.
Юрий Узиков 1962 йылда Ленинградта Юғары партия мәктәбен тамамлай. 1954–1958 йылдаҙа ул Калининградта партия эшендә була. 1962 йылдан башлап Өфөлә йәшәй һәм эшләй: «Ленинсы» гәзите хеҙмәткәре, бүлек мөдире, 1967 йылдан — «Геолог Башкирии» гәзитенең мөхәррире, 1968 йылдан «Вечерняя Уфа» гәзитенең бүлек мөдире була. 1973 йылдан алып Юрий Андреевич — Рәсәй фәндәр академияһы Өфө ғилми үҙәгенең Тарих, тел һәм әҙәбиәт институтында, 1995–2005 йылдарҙа күсемһеҙ мәҙәни мираҫ объекттарын һаҡлау һәм файҙаланыу буйынса фәнни-производство үҙәгендә эшләй.
Юрий Узиков Башҡортостан тарихының бихисап аҙ билдәле биттәрен аса. В.И.Лениндың, Коминтерн башҡарма комитетының Башҡортостандағы эшмәкәрлеген, Өфө ҡалаһы, шул иҫәптән Өфө урамдары тарихын өйрәнеү һәм башҡа мәсьәләләр менән шөғөлләнә. Юрий Андреевич – 1500-ҙән ашыу мәҡәлә, шул иҫәптән 30-ҙан ашыу китап авторы. Ул Салауат Юлаев исемендәге БАССР премияһы (1987), Ш. Хоҙайбирҙин исемендәге премия (1999), В.П.Бирюков премияһы (1977) лауреаты, БАССР-ҙың атҡаҙанған мәҙәниәт хеҙмәткәре (1982). Яңы ғына донъя күргән «Башҡорт энциклопедияһы»ның алтынсы томында уның турала мәҡәлә урынлаштырылған.
Юрий Андреевич Узиков иҫтәлегенә хөрмәтен белдереп, уның хеҙмәттәштәре һәм дуҫтары билдәле шәхес йәшәгән йортта мемориаль таҡтаташ ҡуйырға, шулай уҡ Өфөләге яңы урамдарҙың береһенә уның исемен бирергә тәҡдим итте.


text:
Өфөлә 4000-дән ашыу эскән водитель тотолған
Ағымдағы йылдың ете айында Өфөлә 4127 эскән водитель тотолған. Был хаҡта ҡала Советы ултырышында Өфө ҡалаһы буйынса эске эштәр идаралығы начальнигы Илгиз Садыҡов хәбәр итте.
Ҡала башлығы Павел Качкаев фекеренсә, Өфөлә ысынбарлыҡтағы иҫерек водителдәр һаны тағы ла күберәк – уртаса алғанда көнөнә 50-ләгән кеше тотола. Ә ЮХХДИ хеҙмәткәрҙәре иғтибарына эләкмәгәндәрҙең күпме булыуын берәү ҙә аныҡ ҡына белмәйҙер.
— Был руль артындағы 50 потенциаль кеше үлтереүсе тигән һүҙ, — тип ҡылыҡһырланы иҫерек водителдәрҙе Павел Качкаев. — Ләкин уларҙың бер нисәүһе генә машина йөрөтөү хоҡуғынан мәхрүм ителә.
Ҡала башлығы әйтеүенсә, ҡағиҙә булараҡ, эскән водителдәр мировой судтар арҡаһында яуаплылыҡтан ҡотола, эсеп тотолғандарҙың эше башлыса уларҙа ябыла.
Павел Качкаев был хәлде йәмәғәт хөкөмөнә сығарырға тәҡдим итте.
— Мировой судтарҙа ҡаралған күп эштәрҙең ошо рәүешле тамамланыуы хаҡында мәғлүмәт бирергә кәрәк, — тип иҫәпләй ул. Руль артына ултырыуға яуапһыҙ ҡарағандарҙың һәм кеше үлтереүселәрҙең иҫәбенә мировой судтарҙың йоғонтоһо ҙур.
Уның фекерен ҡала Советы рәйесе Ирек Ниғмәтуллин да хупланы. Ҡағиҙә боҙоусыларға хурлыҡ тамғаһы һалыу өсөн ул йәмәғәтселек фекерен һәм киң мәғлүмәт сараларын ҡулланырға тәҡдим итте. Иҫерек водителдәрҙең фотоһын ул гәзиттәрҙә баҫтырырға һәм совет заманында популяр булған «хурлыҡ таҡтаһына» урынлаштырырға тәҡдим итә.


text:
Башҡортостан Президенты ҡарамағындағы Инвестицион мөхитте яҡшыртыу буйынса йәмәғәт советы ултырышының видеотрансляцияһы
Ошо минуттарҙа «Ижтимағи электрон гәзит» сайтында һәм «Башинформ» мәғлүмәт агентлығының яңылыҡтар таҫмаһында Башҡортостан Президенты ҡарамағындағы Инвестицион мөхитте яҡшыртыу буйынса йәмәғәт советы ултырышының видеотрансляцияһы бара.
Унда Башҡортостан Президенты Рөстәм Хәмитов, «Яңы проекттарҙы ғәмәлгә ашырыу буйынса стратегик инициативалар агентлығы» коммерцияға ҡарамаған автономлы ойошмаһының генераль директоры Андрей Никитин, советник, БР Президентының инвестицион хеҙмәттәшлек мәсьәләләре буйынса махсус вәкиле Андрей Назаров һәм башҡа рәсми кешеләр ҡатнаша.
Видеотрансляция «Башинформсвязь» асыҡ акционерҙар йәмғиәтенең техник ярҙамы менән ойошторолған. Башлана 11.00-дә.


text:
Белорет металлургия комбинаты Рәсәй Хөкүмәте премияһына дәғүә итә
“Мечел” компанияһына ингән Белорет металлургия комбинаты Рәсәй Хөкүмәте премияһына дәғүә итә.
Рәсәй Федерацияһы Хөкүмәтенең сифат өлкәһендәге премияһына конкурс беҙҙең илебеҙҙә ун өсөнсө йыл рәттән үткәрелә. Был ваҡыт эсендә конкурста Рәсәйҙең 72 субъектынан меңәрләгән предприятие ҡатнашты, 96 ойошма лауреат исемен яуланы, 90 ойошма конкурс дипломанттары булды. Конкурстың беренсе этабында ҡатнашыу һөҙөмтәләре буйынса Белорет металлургия комбинаты предприятиены конкурсанттар исемлегенә индереүгә етерлек балл туплай алды.
Лауреаттарға сифатлы продукцияның ышаныслы етештереүсеһе тигән абруй булдырыу маҡсат итеп ҡуйылған конкурста Белорет металлургия комбинаты беренсе тапҡыр ҡатнаша. Комиссия ағзалары, предприятие эшмәкәрлеге менән урында танышҡандан һуң, комбинат етештергән продукция конкурста юғары баһалауға лайыҡ, тип билдәләне. Экспрет комиссияһының дөйөм фекере буйынса, Белорет металлургия комбинаты был конкурста юғары наградалар яуларға тейеш. Улар үҙҙәренең фекерен конкурсты ойоштороу комиссияһына мотлаҡ еткерәсәк. РФ Хөкүмәте премияһы лауреатарының исемдәре алдағы айҙарҙа билдәле була.
“Белорет металлургия комбианты” асыҡ акционерҙар йәмғиәтенең идара итеүсе директоры Виктор Камелин һүҙҙәре буйынса, Рәсәй Федерацияһы Хөкүмәтенең сифат өлкәһендәге премияһы бөгөн сифаттың эске һәм донья баҙарында конкуренцияға һәләтлелектең мөһим факторы тип иҫәпләгән компаниялар өсөн юғары награда. Тап шуның өсөн эксперттарҙың ыңғай фекере беҙҙең өсөн үтә мөһим.


text:
«Айыҡ ауыл» конкурсына Иглин районының йәнә биш ауылы ҡушылды
Иглин районы Үктәй ауыл советының йәнә биш ауылы «Айыҡ ауыл» конкурсына ҡушылды. Бындай ҡарар муниципалитет менән ойошторолған фәнни-ғәмәли конференцияла ҡабул ителде.
Ауыл старосталары, мәктәп директорҙары, урындағы Совет депутаттары, дини ойошмалар ағзалары йәмәғәт хәрәкәттәре вәкилдәре – «Айыҡ Башҡортостан» хәрәкәте рәйестәше Ринат Зәйнуллин һәм «Берҙәм Рәсәйҙең Йәш Гвардияһы»ның БР буйынса бүлексәһе етәксеһе урынбаҫары Айнур Шәйхетдинов менән осрашты. Бындай осрашыу үткәреүгә Үктәй ауыл советы халҡының «Айыҡ ауыл» конкурсы менән ҡыҙыҡһыныуы сәбәп булды.
Ауыл биләмәһе хакимиәте башлығы Илһам Имаев һүҙҙәренсә, тиҙ арала тейешле саралар күрелмәһә, алдағы йылдарҙа ауылдарҙа йәштәр бөтөнләй ҡалмаясаҡ. Сарала ҡатнашыусыларҙың барыһы ла эскелеккә ҡаршы түгел, ә айыҡлыҡ өсөн көрәшергә теләк белдерҙе.
Айнур Шәйхетдинов халыҡ менән эшләү үҙенсәлектәре, шулай уҡ үҙе үткәргән «Иглин – айыҡлыҡ территорияһы» акцияһы тураһында ентекле һөйләне.


text:
Өфөлә етем балалар өсөн мини-футбол буйынса турнир үтәсәк
1 мартта Өфөнөң «Динамо» стадионында Башҡортостан Республикаһының социаль учреждениеларында һәм балалар йорттарында тәрбиәләнеүселәр араһында мини-футбол буйынса «Алтын бутсы» хәйриә турниры үтә.
Сараны ойоштороусылар булып БР Йәштәр сәйәсәте һәм спорт министрлығы, БР Мәғариф министрлығы, Рәсәй мосолмандары Үҙәк диниә назаратының Рәсәй ислам университеты ярҙамында, Башҡортостандың Футбол һәм мини-футбол федерацияһы менән берлектә «Байтул Мал» фонды сығыш яһай.
Турнирҙа Өфөнөң 1-се һәм 9-сы балалар йорттарында, Чесноковка ауылының балалар йортонда, Благовещен балалар йортонда, Охлебинино ауылының социаль приютында, Өфөнөң 30-сы коррецион мәктәбендә тәрбиәләнеүселәр – йәмғеһе алты команда көс һынашасаҡ.
Ярыштар 10.00 сәғәттә башлана. Инеү бушлай.


text:
Мортаза Рәхимов төбәктәр үҫеше буйынса Хөкүмәт комиссияһы ултырышында ҡатнаша
20 октябрҙә Калуга ҡалаһында Башҡортостан Республикаһы Президенты Хөкүмәт комиссияһы ултырышында ҡатнашасаҡ. Ултырышты Рәсәй Федерацияһы Хөкүмәте Рәйесе Владимир Путин үткәрә.
Кәңәшмә барышында “Рәсәй Федерацияһы субъекттарында башҡарма власть органдары эшмәкәрлегенең һөҙөмтәлелеге тураһында” мәсьәләне ҡарау планлаштырыла. Кәңәшмәлә Рәсәй Хөкүмәте Рәйесенең беренсе урынбаҫары Игорь Шувалов, Рәсәй Хөкүмәте Рәйесе урынбаҫарҙары Дмитрий Козак һәм Сергей Собянин, профилле министрлыҡтар һәм ведомстволар етәкселәре, илдең 20 төбәге башлыҡтары ҡатнаша.


text:
Польша
По́льша (башҡ. Ләхста́н, пол. Polska), рәсми исеме По́льша Республика́һы (пол. Rzeczpospolita Polska) — Үҙәк Европалағы дәүләт. Майҙаны — 312 000 км2, илдә 38 000 000 кеше йәшәй. Иң ҙур ҡала — Варшава (пол. Warszawa), 1,7 миллион кеше йәшәй. Польша төньяҡтан Балтик диңгеҙе менән йыуыла, көнбайыштан Германия менән, көньяҡ-көнбайыштан Чехия, көньяҡтан Словакия менән, көньяҡ-көнсығыштан Украина, көнбайыштан Белоруссия, төньяҡ-көнсығыштан Литва һәм Рәсәй (Калининград өлкәһе) менән сиктәш.
Ил 16 воеводалыҡҡа бүленгән, воеводалыҡтар повят (округ) һәм гминаларға бүленгән.
Йөкмәткеһе
Исеме[үҙгәртергә | вики-тексты үҙгәртергә]
Теүәл рәсми исеменең тәржемәһе — Поляк Республикаһы, сөнки Polska — поляк тигәнде аңлата (лат. Respublica Polona —Polonia (Польша) түгел)[2]. Рәсми исемендә хәҙерге поляк һүҙе «republika» (республика) ҡулланылмай, ә иҫкергән «Rzeczpospolita» (Жечпоспо́лита) һүҙе ҡулланыла.
Польша һуҙе боронғо славян һүҙе полъ (асыҡ, ирекле, буш) һүҙенән килеп сыҡҡан, илдең рельефында тигеҙлек өҫтөнлөк иткәнен күрһәтә.
Тарихы[үҙгәртергә | вики-тексты үҙгәртергә]
- Үҙаллы дәүләт барлыҡҡа килеүе — 966 йыл
- Христиан динен ҡабул итеү — 966 йылдың 14 апреле
- Короллек статусын алыу — 1025 йыл
- Бөйөк Литва кенәзлеге менән берләшеп Ләхстан-Литва берләшмәһе (пол. Rzeczpospolita Obojga Narodów, укр. Річ Посполита, бел. Рэч Паспалітая Абодвух Народаў, лит. Abiejų Tautų Respublika) төҙөү — 1569 йыл
- Ләхстан-Литва берләшмәһенең өс өлөшкә Рәсәйгә, Пруссияға, Австрияға таралыуы — 772—1795 йылдар
- Варшава герцоглығы барлыҡҡа килеү — 1807 йыл
Польша Батшалығы Рәсәй империяһы составында[үҙгәртергә | вики-тексты үҙгәртергә]
1812 йылдан Вена конгресы ҡарарҙар буйынса Польша һәм Варшава территорияһы Рәсәй империяһы составына индерелде. Польшанын исеме — Царство Польское.
Герцоглыҡтың автономия хоҡуғында Польша Батшалығы исеме менән Рәсәй империяһына инеүе — 1815 йыл
Рәсәй Императоры Польшаға беренсе Конституцияһын бирҙе.
1830 йылда Варшавала милли ихтилал башланды. Варшава Иван Фёдорович Паскевич, рус генерал-фельдмаршал менән баҫыла.
Ихтилал дөйөмө: Польша Рәсәй составында ҡалдырыла, Польша өсөн Конституция туҡтатыла (кире алына).
Бойондороҡһоҙ республика[үҙгәртергә | вики-тексты үҙгәртергә]
- Бойондороҡһоҙ республика (II Речь Посполита) төҙөлөүе — 1918 йыл
- Икенсе бөтә донъя һуғышы башында Молотов-Риббентроп пакты нигеҙендә Польшаның Германия һәм СССР-ға бүленеүе
- Польшаны нацист оккупацияһынан азат итеү — 1944—1945 йылдар
- Польша халыҡ республикаһы (ПХР) Польша Республикаһы тип үҙгәртелә — 1989 йыл
Иҫкәрмәләр[үҙгәртергә | вики-тексты үҙгәртергә]
- Һанлы исемлектең бер юлы


text:
Фото:
Владислав Миронов Белорет районы хакимиәте башлығы итеп тәғәйенләнде
Фото:
Бөгөн Белорет районы муниципаль районы Советы ултырышы үткәрелде. Унда муниципаль район хакимиәте башлығын тәғәйенләү тураһында мәсьәлә ҡаралды.
Конкурс һөҙөмтәләре буйынса Белорет районы муниципаль районы хакимиәте башлығы вазифаһына контракт буйынса Миронов Владислав Геннадьевич тәғәйенләнде.
Муниципаль район Советы ултырышында Башҡортостан Республикаһы Президенты Хакимиәте етәксеһе Николай Курапов ҡатнашты.
Биографик белешмә. Владислав Миронов 1973 йылда Белорет ҡалаһында тыуған. Магнитогорск дәүләт тау-металлургия академияһын һәм ситтән тороп Бөтә Рәсәй финанс-иҡтисад институтын тамамлаған. Хеҙмәт эшмәкәрлеген 1996 йылда «Белорет металлургия комбинаты» асыҡ акционерҙар йәмғиәтендә башлай, унда 2000 йылға тиклем канатсы, мастер, смена мастеры, инженер-технолог булып эшләй.
2000 — 2005 йылдарҙа Владислав Миронов «УралСиб» асыҡ акционерҙар йәмғиәтенең Белорет бүлексәһе кассиры, өлкән бухгалтеры, өлкән белгесе була. 2005 йылдан 2010 йылға тиклем «Социнвестбанк» асыҡ акционерҙар йәмғиәтенең Белорет өҫтәмә офисы директоры булып эшләй. 2010 йылдың майынан әлеге ваҡытҡа тиклем Владислав Миронов Белорет районы муниципаль районы хакимиәте башлығы вазифаһын башҡара.


text:
БР мосолмандары Диниә назараты Башҡортостан Президентына Мысырҙар студенттарҙы ҡайтарыуҙы ойошторған өсөн рәхмәт белдерҙе
БР мосолмандарының Диниә назараты Мысырҙан студенттарҙы алып ҡайтыуҙы ойошторған өсөн республика Президенты Рөстәм Хәмитовҡа Рәхмәт хаты ебәрҙе.
“Хөрмәтле Рөстәм Зәки улы! – тиелә Диниә назараты рәйесе мөфтөй Нурмөхәмәт Ниғмәтуллиндың хатында. – Башҡортостан Республикаһы мосолмандарының Диниә назараты төбәгебеҙҙең бөтә мосолмандары исеменән сыуалыштар менән солғап алынған Мысырҙан Башҡортостан студенттарын ваҡытында алып ҡайтыуҙы ойошторған өсөн Һеҙгә рәхмәт белдерә. Үҙҙәре өсөн үтә лә ҡатмарлы ваҡытта күрелгән хәстәрлек махсус рейс менән тыуған яғына әйләнеп ҡайтҡан студенттарҙың, уларҙың ата-әсәләре һәм яҡындарының күңелендә рәхмәт тойғоһо уятты. Бындай аҙым йәштәрҙә тәрән ватансылыҡ һәм ил, республика етәкселегенә ҡарата оло хөрмәт тойғоһо тәрбиәләүҙә яҡшы һабаҡ булыр”.


text:
Зинин ауылында «Көҙ уңыштары» ауыл хужалығы йәрминкәһе үтәсәк
8 октябрҙә «Карауан» сауҙа комплексында (Зинин ауылы) «Көҙ уңыштары» ауыл хужалығы продукцияһы һәм үҫентеләр йәрминкәһе үтәсәк. Сара Башҡортостандың Сауҙа һәм ҡулланыусыларҙың хоҡуҡтарын яҡлау буйынса дәүләт комитеты, Ауыл хужалығы министрлығы, Өфө хакимиәте башланғысы менән ойошторола.
Йәрминкәлә концерт программаһы, ҡуйыртылған һөттән фонтан һәм шулай уҡ картуфтан ауыҙ итеү ҡаралған, тип хәбәр иттеләр Башҡортостан Республикаһы Ауыл хужалығы министрлығының матбуғат хеҙмәтенән. Был көндө 9 сәғәттән «Дан бульвары», «Телеүҙәк», «Башҡортостан» сауҙа үҙәге» туҡталыштарынан бушлай автобустар йөрөйәсәк.


text:
БР мосолмандар Диниә назараты рәйесе һайландыФото: Олег Яровиков
БР мосолмандар Диниә назараты рәйесе һайланды
БР мосолмандар Диниә назараты рәйесе һайландыФото: Олег Яровиков
Башҡортостан мөфтөйҙәре яҡындағы биш йылға перспективаларҙы билдәләне. Өфөлә Башҡортостан Республикаһы мосолмандары Диниә назаратының VII отчет-һайлау съезы үтте, унда БР мосолмандар Диниә назараты рәйесе итеп ҡайтанан Нурмөхәмәт Ниғмәтуллин һайланды. Ул республика мөфтиәте етәксеһе вазифаһын тағы биш йыл биләйәсәк.
Съезда мосолман ойошмалары, киң мәғлүмәт саралары һәм БР дәүләт власы органдары вәкилдәре ҡатнашты.
Йыйылыусылар алдында БР Хөкүмәтенең беренсе вице-премьеры Рөстәм Мәрҙәнов, Рәсәй Мөфтөйҙәр советы рәйесе Рауил Ғәйнетдинов, Башҡортостан Республикаһының Рәсәй мосолмандары Үҙәк диниә назараты рәйесе Мөхәммәт Тажетдинов, БР Президенты ҡарамағындағы Дәүләт конфессия-ара мөнәсәбәттәр буйынса совет рәйесе Вячеслав Пятков, республика мөфтөйҙәре, башҡа конфессия вәкилдәре сығыш яһаны.
Ултырыш барышында Башҡортостан мөфтиәтенең башҡарған эштәре тураһында отчет тыңланды.
— Бөгөн республика Мосолмандары диниә назараты ислам ҡиммәттәре нигеҙендә шәхес тәрбиәләү, гражданлыҡ сифаттары, ватансылыҡ һәм дингә тигеҙ ҡараш булдырыу курсын алып ара. Шул уҡ ваҡытта дини белем биреүҙе үҫтереүгә, конфессия-ара диалогты киңәйтеүгә, дини экстремизмға ҡаршы тороуға айырым иғтибар бүленә. Киләсәктә лә һеҙҙең әүҙем позицияғыҙ быуындарҙың әхләҡи күсәгилешлеген һаҡлауға, Башҡортостан халыҡтары араһында дуҫлыҡты нығытыуға булышлыҡ итәсәгенә ышанам, — тине Рөстәм Мәрҙәнов.
Рауил Ғәйнетдинов мөфтиәттең ҡайтанан һайланған етәксеһе Нурмөхәмәт Ниғмәтуллиндың абруйын билдәләне.
— Төньяҡ Кавказ, Алыҫ Көнсығыш һәм Себер, илебеҙҙең үҙәк өлөшөндәге дини идаралыҡтар етәкселәре уны яҡшы белә һәм ихтирам итә. Төрлө мәсьәләләр буйынса компромисс табыу һәләтен туғандаш диндәр – традицион конфессиялар башлыҡтары ла юғары баһалай. Уны Рәсәй Мөфтөйҙәр Советы ҡушма рәйестәре лә ихтирам итә, — тип һыҙыҡ өҫтөнә алды Рауил Ғәйнетдинов.


text:
Фото:
«Башҡорт теле һәм әҙәбиәте йыл уҡытыусыһы-2016» төбәк-ара конкурсында Ишембай уҡытыусыһы еңеү яуланы
Фото:
ӨФӨ, 2016 йыл, 1 апрель. /«Башинформ» мәғлүмәт агентлығы, Гөлфиә Акулова/.
1 апрелдә М.Ғафури исемендәге Башҡорт дәүләт драма театрында «Башҡорт теле һәм әҙәбиәте йыл уҡытыусыһы-2016» төбәк-ара бәйгеһен ябыу һәм еңеүселәрҙе бүләкләү тантанаһы уҙҙы. Конкурста республика дөйөм белем биреү ойошмаларынан, шул иҫәптән Татарстандан, Силәбе һәм Ырымбур өлкәләренән килгән 46 башҡорт теле һәм әҙәбиәте уҡытыусыһы ҡатнашты.
Һөнәри оҫталыҡ бәйгеһе ике этапта ойошторолдо. Тәүгеһендә баш ҡала мәктәптәрендә үткәрелгән асыҡ дәрестәр баһаланды. Һуңғы өс көн дауамында барған икенсе этапта ҡатнашыусылар үҙҙәренең педагогик проектын яҡланы, оҫталыҡ дәресе һәм мәғариф проектын күрһәтте.
Баһалама ағзалары Ишембай районының Әхмәтзәки Вәлиди исемендәге 2-се гимназия-интернаты уҡытыусыһы Фаягөл Әмирханованы «Башҡорт теле һәм әҙәбиәте йыл уҡытыусыһы-2016» төбәк-ара конкурсында еңеүсе тип таныны. Уның педагогик стажы — 30 йыл. Фаягөл Әмирханова һөйләүенсә, ул һөнәри бәйгеләрҙә беренсе тапҡыр ғына ҡатнашмай. 2000 йылда башҡорт теле һәм әҙәбиәте уҡытыусылары конкурсында педагог лауреат исеменә лайыҡ була, биш финалсы иҫәбенә инә.
«Һәр уҡытыусы тәү сиратта үҙенең предметын яратырға тейеш. Мин башҡорт теле һәм әҙәбиәтен, уҡыусыларымды бик яратам. Бынан тыш, үҙ өҫтөңдә эшләргә, яңылыҡҡа ынтылырға кәрәк. Шул саҡта ғына уҡыусыларыңдың һөйөүен яуларға мөмкин», — тине еңеүсе.
Конкурста «Педагогик өмөт», «Иң яҡшы педагогик эссе», «Иң яҡшы педагогик инициатива», «Иң яҡшы белем биреү проекты», «Иң яҡшы асыҡ дәрес» номинацияларында ла еңеүселәр билдәләнде. Бәйгеселәргә почет грамоталары һәм бүләктәр тапшырылды.
Конкурста ҡатнашыусылар Бөтә донъя башҡорттары ҡоролтайы башҡарма комитетының махсус бүләктәренә лайыҡ булды. «Йәшлек», «Йәншишмә», «Киске Өфө» гәзиттәре, «Башҡортостан уҡытыусыһы», «Шоңҡар» журналдары редакциялары конкурсанттар өсөн махсус приз әҙерләгән.
«Башҡорт теле һәм әҙәбиәте йыл уҡытыусыһы-2016» төбәк-ара конкурсы һәләтле, ижади эшләгән уҡытыусыларҙы асыҡлау, уларға ярҙам итеү маҡсатында булдырылған. Быйыл ул 21-се тапҡыр уҙғарылды. Уны ойоштороусылар — республика Мәғарифты үҫтереү институты, Рәсәй мәғариф һәм фән хеҙмәткәрҙәре профсоюзының Башҡортостан ойошмаһы, Бөтә донъя башҡорттары ҡоролтайы башҡарма комитеты, Өфө хакимиәтенең мәғариф идаралығы менән берлектә Башҡортостан Мәғариф министрлығы.


text:
Рөстәм Хәмитов Михаил Игнатьевты Сыуашстан Президенты вазифаһына тотоноуы менән ҡотланы
Башҡортостан Республикаһы Президенты Рөстәм Хәмитов Михаил Игнатьев исеменә телеграмма ебәрҙе, унда ул уны Сыуашстан Республикаһы Президенты вазифаһын рәсми үтәй башлауы менән ҡотланы.
— Сыуашстандың агросәнәғәт комплексы үҫешенә индергән һәлмәк өлөшөгөҙ, идара эшендәге тәжрибәгеҙ һәм эшлекле сифаттарығыҙ арҡаһында һеҙ халыҡтың тәрән хөрмәтен ҡаҙандығыҙ, — тиелә телеграммала. Рөстәм Хәмитов, Михаил Игнатьев артабан да Сыуашстандың социаль-иҡтисади һәм рухи-мәҙәни үҫешенә, кешеләрҙең тормош кимәлен күтәреүгә хеҙмәт итер, тигән ышанысын белдерҙе.


text:
«Рәсәй 24» каналында Өфө тураһында «Йәш күңелле боронғо ҡала» фильмы эфирға сыға
ӨФӨ, 2015 йыл, 2 июль. /«Башинформ» мәғлүмәт агентлығы, Ләйлә Аралбаева/.
Өфөлә үтәсәк Шанхай хеҙмәттәшлек ойошмаһы һәм БРИКС саммиттары уңайынан «Башҡортостан» дәүләт телерадиокомпанияһында «Йәш күңелле боронғо ҡала» исемле фильм төшөрөлдө. Республиканың баш ҡалаһы Өфөгә арналған документаль фильм ҡаланың һәм республиканың үҙенсәлекле бренды, уның сәнәғәт предприятиелары, мәғариф, һаулыҡ һаҡлау, мәҙәниәт, спорт һәм башҡа объекттары хаҡында бәйән итә.
«Башҡортостан менән таныш булмаған һәр тамашасы фильм аша беҙҙең ҡаҙаныштар һәм республика халҡы тураһында белә ала, — тип һөйләне фильмдың авторы, билдәле тележурналист Гәүһәр Батталова. — Беҙ Өфө моторҙар эшләү берекмәһен, «Алексеевка» совхозын, М.Ғафури исемендәге ҡошсолоҡ комплексын, Күмертау вертолет заводын, шифаханаларҙы, юғары уҡыу йорттарын, Рәми Ғарипов исемендәге гимназия-интернатын, медицина үҙәктәрен һәм башҡа бик күп объекттарҙы төшөрҙөк. Шулай уҡ республикала тыуып үҫкән танылған шәхестәр хаҡында мәғлүмәт бирергә тырыштыҡ».
Режиссеры — Радик Фәтхиев, монтажлау инженеры — Әлфиә Арыҫланова, тексты Евгений Романов уҡый. Фильм инглиз телендәге субтитрҙар менән бирелә. Ошо уҡ команда ғалим-төркиәтсе Әхмәт-Зәки Вәлиди, Көньяҡ Уралда дзюдо мәктәбенә нигеҙ һалыусы Харис Йосопов, шағир Рәшит Назаров хаҡында фильмдар төшөргән.
Фильм ике өлөштән тора. Һәр береһе 27 минут бара. Уның беренсе өлөшө — 3 июлдә киске сәғәт 10-да, икенсеһе 6 июлдә ошо уҡ ваҡытта «Рәсәй 24» каналында эфирға сыға.


text:
"Рәсәй һәм ислам донъяһы" конференцияһына делегация барасаҡ
Башҡортостандан делегация "Рәсәй һәм ислам донъяһы: тотороҡлолоҡ хаҡына партнерлыҡ" халыҡ-ара конференцияһында ҡатнашасаҡ. Был турала БР мосолмандарының Диниә назараты башлығы мөфтөй Нурмөхәмәт Ниғмәтуллин хәбәр итте.
— Бындай конференциялар йыл һайын үткәрелә, — тине Нурмөхәмәт хәҙрәт, — уларҙа бөтә Рәсәйҙән генә түгел, шулай уҡ күп кенә ислам дәүләттәренән сәйәси һәм дини лидерҙар ҡатнаша. Шулай итеп, был беҙҙең өсөн төрлө халыҡтар араһында һөҙөмтәле диалог алып барыу мөмкинлеге лә.
Конференция Рәсәй позицияларын нығытыуға, халыҡ-ара аренала тыныслыҡҡа һәм тотороҡлолоҡҡа өлгәшеүгә йүнәлтелгән. Президент Дмитрий Медведев бындай сараларға ҙур иғтибар бирә. Уның фекеренсә, илебеҙҙең дини лидерҙары сит илдәрҙә тыныслыҡ илсеһе булып хеҙмәт итергә, башҡа халыҡтарҙы Рәсәй төбәктәренең мәҙәниәте һәм иҡтисады менән таныштырырға тейеш.
Конференция 24 сентябрҙә Мәскәүҙә Союздар йортоноң Колонналар залында үтәсәк.


text:
«Өфө» аэропорты ҡышҡы ваҡытҡа күсте
«Өфө» халыҡ-ара аэропорты ҡышҡы расписание буйынса эшләүгә күсте. Ул ағымдағы йылдың 30 октябренән киләһе йылдың 24 мартына тиклем ғәмәлдә буласаҡ.
«Өфө» халыҡ-ара аэропорты» асыҡ акционерҙар йәмғиәтенең маркетинг бүлегендә хәбәр итеүҙәренсә, Башҡортостандың баш ҡалаһынан сит илгә — Төркиәгә, Берләшкән Ғәрәп Әмирлектәренә, Израилгә даими осоштар планлаштырылған. Ҡышҡы осорҙағы чартер программаһы донъяның ете илен үҙ эсенә ала. Улар иҫәбенә Төркиә, Мысыр, Берләшкән Ғәрәп Әмирлектәре, Израиль, Һиндостан, Ҡытай, Таиланд кеүек традицион курорттар ҙа индерелгән.
«Өфө» аэропортында аңлатыуҙарынса, Берләшкән Ғәрәп Әмирлектәре һәм Израиль курорттарының популярлығы был йүнәлешкә башҡа авиакомпанияларҙы ла йәлеп итеү мөмкинлеген биргән, даими рейстар менән бер рәттән улар чартер рейстарын да башҡара башлаған. Мәҫәлән, Берләшкән Ғәрәп Әмирлектәренә икенсе йыл осоштар башҡарған «Урал авиалиниялары» авиакомпанияһынан тыш хәҙер Дубай – Өфө маршрутында «ФлайДубай» авиакомпанияһы самолеттары ла даими оса башлаған. «Трансаэро» авиакомпанияһы чартер рейстары башҡара. «Ырымбур авиалиниялары» Эйлатҡа (Израиль) чартер осоштары асырға ниәтләй. Октябрҙән башлап Тель-Авивҡа ла аҙна һайын самолеттар оса.
БДБ илдәренә осоштар географияһы һәр ваҡыттағыса биш йүнәлештән ғибәрәт: Ташкент (Үзбәкстан), Ереван (Армения), Душанбе һәм Худжанд (Тажикстан), Баҡы (Әзербайжан).
Мәскәү менән Санкт-Петербургҡа яһалған традицион рейстарҙан тыш, Рәсәйҙең 13 ҡалаһына даими осоштар ҡаралған, улар халыҡ араһында ҙур һорау менән файҙаланған Екатеринбург, Ҡазан, Краснодар, Надым, Нарьян-Мар, Нижневартовск, Түбәнге Новгород, Яңы Уренгой, Норильск, Ноябрьск, Сорғот, Төмән, Усинск кеүек йүнәлештәрҙе үҙ эсенә ала.
Когалым, Сорғот, Яңы Уренгой, Нижневартовск, Ноябрьск, Төмән, Ямбург, Усинск кеүек төньяҡ ҡалаларына заказ буйынса һәм вахта рейстары башҡарыла. Шулай уҡ Һамарға, Краснодар һәм Мәскәүгә чартер рейстары бар.
Билдәләнгән йүнәлештәр буйынса осоштар йышлығын арттырыу ғына түгел, маршрут селтәрен киңәйтеү ҙә «Өфө» халыҡ-ара аэропорты өсөн өҫтөнлөклө иҫәпләнә. Ошоға бәйле Украина, Белоруссия, Германия, Чехия һәм Ҡытай ҡалаларына даими рейстар асыу тураһында һөйләшеүҙәр алып барыла. Яңы рейстарҙың 2012 йылдың йәйге расписаниеһында урын алыуы ла ихтимал.


text:
Ауыл хужалығы йәрминкәләрендә 24 мең тоннанан ашыу йәшелсә һатылған
Быйылғы ауыл хужалығы йәрминкәләрендә 24 мең тоннанан ашыу яңы уңыш продукцияһы һатылған. Хәтерегеҙгә төшөрәйек, йәрминкәләр республикала 17 сентябрҙә башланғайны. Йәшелсәләр менән сауҙа итеүгә 50-нән ашыу майҙансыҡ, шул иҫәптән Өфөлә 20 сауҙа урыны бүленде. БР Сауҙа һәм ҡулланыусылар хоҡуҡтарын яҡлау буйынса дәүләт комитеты мәғлүмәттәренә ярашлы, республика халҡы йәрминкәләрҙә 11 мең тоннанан ашыу картуф, 5 мең тоннанан ашыу һуған, 3 мең тонна самаһы кәбеҫтә, кишер, сөгөлдөр һәм башҡа продукция һатып алған.
Мониторингыға ярашлы, йәрминкәләрҙә картуф һәм йәшелсәләрҙең хаҡы былтырғыға ҡарағанда уртаса алғанда 40-59 процентҡа арзаныраҡ булған, теүәлерәк әйткәндә: картуф, сөгөлдөр – 50 процентҡа, кишер – 58 процентҡа, һуған – 32 процентҡа, кәбеҫтә – 55 процентҡа, бал 14 процентҡа осһоҙораҡҡа һатылған.
Аҙна һайын йәрминкәләргә 100-200 меңләп кеше йөрөүе билдәле.


text:
2012 йылда мәшғүллек хеҙмәтенә 168 мең кеше мөрәжәғәт иткән
2012 йылдың тәүге биш айында Башҡортостандың 168 меңдән ашыу кешеһе дәүләт хеҙмәттәренән файҙаланыу өсөн республика мәшғүллек хеҙмәтенә мөрәжәғәт иткән.
Уларҙың 46 меңе хеҙмәт биржаһына үҙҙәренә оҡшаған эш табыуҙа ярҙам итеүҙәрен һорап мөрәжәғәт итһә, тағы 43 мең кеше профессиональ ориентация кеүек хеҙмәттән файҙаланған.
Хәтерегеҙгә төшөрәйек, бөтөн хеҙмәттәр ҙә хеҙмәт биржаһы тарафынан бушлай күрһәтелә.
Бынан тыш, биш меңдән ашыу кеше был арала мәшғүллек хеҙмәте органдары йүнәлтмәһе менән яңы һөнәр үҙләштерә башлаған. Төбәктең 32 меңгә яҡын кешеһе мәшғүллек үҙәктәре хеҙмәткәрҙәре ярҙамында эшкә урынлаша алған, тип хәбәр иттеләр Башҡортостандың Халыҡты эш менән тәьмин итеү дәүләт хеҙмәте идаралығында.
Әлеге ваҡытта 25 меңдән ашыу эшһеҙ республиканың мәшғүллек хеҙмәтендә иҫәптә тора.


text:
Төбәктә 63 мең һуғыш ветеранына Рәсәй Президентының Еңеү көнө менән ҡотлауы тапшырыла Фото: Башҡортостандың Федераль почта элемтәһе идаралығы
Төбәктә 63 мең һуғыш ветеранына Рәсәй Президентының Еңеү көнө менән ҡотлауы тапшырыла
Төбәктә 63 мең һуғыш ветеранына Рәсәй Президентының Еңеү көнө менән ҡотлауы тапшырыла Фото: Башҡортостандың Федераль почта элемтәһе идаралығы
ӨФӨ, 2016 йыл, 29 апрель. /«Башинформ» мәғлүмәт агентлығы, Ольга Мортазина/.
Башҡортостанда Еңеү көнө айҡанлы почтальондар 63 мең һуғыш ветеранына Рәсәй Президентының ҡотлауын тапшыра. Төбәктәргә ҡотлау хаттары барып еткән, тип хәбәр иттеләр Рәсәй почтаһының республика филиалында.
«Ҡотлауҙар 2-9 майҙа таратыласаҡ. Әгәр ветерандар күрһәтелгән адрес буйынса йәшәмәһә, почта Пенсия фонды менән берлектә мәғлүмәттәрҙең дөрөҫлөгөн тикшерәсәк һәм ҡотлау хаты яңы адресҡа ебәреләсәк. Ветеран өйҙә юҡ икән, хат бер ай почта бүлексәһендә һаҡлана», — тип хәбәр иттеләр почта идаралығында.


text:
Салауатта 400 самаһы кеше халыҡ иҫәбен алыуҙа ҡатнашасаҡ
Бөтә Рәсәй халыҡ иҫәбен алыуға Салауат ҡалаһы 230 мең бланк (хаталарҙы һәм ҡабаттан тултырыу мөмкинлеген иҫәпкә алып) алды. Анкеталар менән бергә Салауатҡа халыҡ иҫәбен алыусының атрибуттары ла бирелде. Дөйөм алғанда йәниҫәптә 371 халыҡ иҫәбен алыусы ҡатнашасаҡ.
Салауатта был эшкә кандидаттар һайлап алғанда конкурс ярайһы юғары булған: бер урынға биш кеше. Эшләй башлаған салауатлыларға өҫтөнлөк бирелгән. Был юлы йәниҫәпселәр сифатында күберәк ир-егеттәр эшләйәсәк, тип хәбәр иттеләр халыҡ иҫәбен алыу штабынан.


text:
«Россия-1»
«Россия-1» (Рәсәй-1) — Рәсәй Федерацияһы дәүләт телеканалы. Бөтә Рәсәй дәүләт телевизион һәм радиотапшырыуҙар йәмғиәтенә инә. Россия-1 телеканалы — БДТРК-ның төп каналы. Ул үҙен Рәсәйҙең төп каналы итеп күрһәтә.
«Россия-1» телеканалында региональ ДТРК-лар өсөн берҙәм эфир ваҡыттары бар. Мәҫәлән, билдәле ваҡытларҙа Башҡортостан телерадиокомпаниеһы урыҫ һәм башҡорт телдәрендә үҙ тапшырыуҙарын күрһәтә. Ошо региональ ваҡытта урыҫ телендә урындағы «Вести» хәбәрҙәре күрһәтелә.
Һылтанмалар[үҙгәртергә | вики-тексты үҙгәртергә]
- Рәсми сайт (урыҫ.)


text:
- « первая
- ‹ предыдущая
- 1
- 2
- 3
- 4
- 5
- 6
- 7
- 8
- 9
- …
- следующая ›
- последняя »
Хәбәрҙәр
Бөгөн Өфөлә янғында 49 йәшлек ирҙең ғүмере өҙөлдө
Бөгөн Өфөлә янғында 49 йәшлек ирҙең ғүмере өҙөлдө. За кадром/// Аҡназаров урамындағы фатирҙа сыҡҡан янғын сәбәптәре әлегә билдәле түгел. Шулай ҙа, йорт хужаһы эскән килеш тәмәке тартҡан тигән фараздар бар. Утты һүндереүгә 4 берәмек техника йәлеп ителде.
Стәрлетамаҡ районында сираттағы фажиғә
Стәрлетамаҡ районында сираттағы фажиғә. Өфө-Ырымбур юлында Салауат ҡалаһында йәшәүсе 32 йәшлек ир ВАЗ машинаһында ҡаршы яҡ юлға сығып икенсе автомобилгә бәрелә. Ул урында уҡ һәләк булған. Икенсе водитель дауаханаға һалынған. Өфө-Яңауыл юлында ла “Лада-Калина” водителе ҡаршы яҡ...
“Берҙәм Рәсәй” сәйәси партияһының Башҡортостан төбәк бүлексәһе секретары итеп йәнә Константин Толкачев һайланды
“Берҙәм Рәсәй” сәйәси партияһының Башҡортостан төбәк бүлексәһе секретары итеп йәнә Константин Толкачев һайланды. Өфөлә Бөтә Рәсәй фирҡәһенең отчет-һайлау конференцияһы үтте. Партияның генераль советы ҡарары менән был һайлауҙар ваҡытынан алда ойошторолдо. Үткән дүрт йылдағы эшкә йомғаҡ яһап,...
Яңы йыл алдынан аҙыҡ-түлектең айырым төрҙәренә хаҡтар арта
Яңы йыл алдынан аҙыҡ-түлектең айырым төрҙәренә хаҡтар арта. Емеш-еләк иһә былтырғыға ҡарағанда ла арзаныраҡҡа һатыла. Нисек кенә булмаһын, халыҡ байрам өҫтәленән баш тартырға йыйынмай. Байрам алдынан хаҡтар артыуын хаҡлы ялдағылар, айырыуса, ныҡ тоя. Кибеткә барғандан һуң тотонолған аҡсаны...
Рәсәй һәм донъя яңылыҡтары
Рәсәй халҡы авиафажиғәлә һәләк булыусыларҙы иҫкә ала. Рәсәй армияһының йыр һәм бейеү ансамбле артистары сығыш яһаған концерт залы янына кешеләр сәскә килтереүен дауам итә. Был көндәрҙә хәйриә эшмәкәрлеге менән шөғөлләнеүсе Елизавета Глинканың “Ғәҙел ярҙам” фондынан да кеше өҙөлмәй...
Иғтибар – хәүефле һырғала
Иғтибар – хәүефле һырғалаҡ. Башҡортостанда ҡышҡы каникул мәлендә балалар именлеген тәьмин итеү беренсе урынға сыға. Был бигерәк тә юлдар, соҡорҙар янында үҙбелдек менән эшләнгән тау-һырғалаҡтарға бәйле. Роман белә тороп юл буйындағы тауҙан шыуырға, килә. Ҡурҡыныс хәлдән һуң ата-әсәләр...
Яңы йылға һанаулы ғына көндәр ҡалды
Яңы йылға һанаулы ғына көндәр ҡалды. Полиция көсәйтелгән эш режимына күсерелде. Боҙ ҡаласыҡтарында, атап әйткәндә, “Ватан паркында”, Мөбәрәков һәм Софья Перовская урамдары киҫелешендә тәүлек әйләнәһенә дежур итеү ойошторолдо. Ҡала халҡының һәм ҡунаҡтарҙың именлеген тәьмин итеү өсөн “Ватан”...
Дәүләт Йыйылышы-Ҡоролтай депутаттары пиротехника һатыу һәм ҡулланыу талаптарын көсәйтеүсе закон проектын әҙерләне
Дәүләт Йыйылышы-Ҡоролтай депутаттары пиротехника һатыу һәм ҡулланыу талаптарын көсәйтеүсе закон проектын әҙерләне. Уға ярашлы, салют батареялары, рим шәмдәре, ракеталар, фестиваль шарҙары һатыусылар эшмәкәрлеген мотлаҡ лицензиялау ҡарала. Бынан тыш, 3-5 хәүефлек төрөнә ҡараған пиротехника...
Бөгөн был фажиғәлә беҙҙең тағы ла бер яҡташыбыҙҙың һәләк булыуы тураһында билдәле булды
Бөгөн был фажиғәлә беҙҙең тағы ла бер яҡташыбыҙҙың һәләк булыуы тураһында билдәле булды. Ул Федоровкалағы Балыҡлы ауылында тыуып-үҫкән Әмир Хәсәнов. Әмир Бакир улы һауа ғәскәрҙәрендә полковник вазифаһында хеҙмәт иткән. Мәрхүмдең ата–әсәһе Балыҡлы ауылында йәшәй. Әлеге минуттарҙа Федоровка...
Ҡара диңгеҙҙә ТУ-154 самолеты һәләкәткә осраған биләмәлә эҙләү-ҡотҡарыу операцияһы дауам итә
Ҡара диңгеҙҙә ТУ-154 самолеты һәләкәткә осраған биләмәлә эҙләү-ҡотҡарыу операцияһы дауам итә. Әле бында 200 водолаз, 45 судно һәм катер, биш вертолет, пилотһыҙ самолет, һыу аҫты аппараттары эшләй. Самолеттың тимер һыныҡтары 100 метр тәрәнлектә ята. Фажиғәлә 92 кешенең ғүмере өҙөлдө. Һәләк...
Республикала бер тапҡыр бирелә торған 5 мең һумлыҡ түләүҙе таратыу көндәре билдәләнде
Республикала бер тапҡыр бирелә торған 5 мең һумлыҡ түләүҙе таратыу көндәре билдәләнде. Пенсионерҙар уны пенсия менән бергә аласаҡ. Һорауҙар килеп тыуған осраҡта почта йәки пенсия таратыу бүлексәһенә мөрәжәғәт итергә мөмкин. Башҡортостанда әле 500 мең кеше пенсияһын Рәсәй Почтаһы, ә 659 мең...
Республика юлдарына өр яңы, экологик яҡтан камил автобустар рейсҡа сыҡты
Республика юлдарына өр яңы, экологик яҡтан камил автобустар рейсҡа сыҡты. Заманса техника менән идара итеүе лә уңайлы, уларҙың тирә-яҡ мөхиткә зарары ла юҡ тиерлек. Двигателдәр газ яғыулығында эшләй.Яңы ғына конвейерҙан сыҡҡан өр яңы йөҙ автобус. Оҙаҡламай улар республиканың биш ҡалаһы буйлап...
Бөгөндән “Татфондбанк” вкладсыларына агент-банктар аша түләүҙәр башларға тейеш
Бөгөндән “Татфондбанк” вкладсыларына агент-банктар аша түләүҙәр башларға тейеш. “Вкладтарҙы страховкалау буйынса агентлыҡ” конкурс нигеҙендә был эшкә биш банкты йәлеп итергә ҡарар итте.Вкладсыға аҡсаһын алыу өсөн агент-банкка паспортын күрһәтеү ҙә етә. Шулай уҡ билдәләнгән формала ғариза...
Рәсәй һәм донъя яңылыҡтары
Ҡара диңгеҙҙә ТУ-154 самолеты һәләкәткә осраған биләмәлә эҙләү-ҡотҡарыу операцияһы дауам итә. Әле бында 109 водолаз, 32 судно һәм катер, биш вертолет, пилотһыҙ самолет, һыу аҫты аппараттары эшләй. Самолеттың тимер һыныҡтары 100 метр тәрәнлектә ята. Сүриәнең ҡораллы оппозицияһы Алеппоның...
Өфөлә Сталинград һуғышында Рәсәй ғәскәрҙәренең немец-фашист илбаҫарҙарын тар-мар итеүгә арналған осрашыу үтте
Өфөлә Сталинград һуғышында Рәсәй ғәскәрҙәренең немец-фашист илбаҫарҙарын тар-мар итеүгә арналған осрашыу үтте. Унда эҙәрмәндәр отрядтары вәкилдәре лә саҡырылғайны. 94 йәшлек Хәсән Хөсниризалов Сталинград алышында ҡатнаша. Ул бихисап орден-миҙалдар менән бүләкләнеүсе сал сәсле ветеран. Ошо...
Башҡортостандан 250 уҡыусы йәш хәрбиҙәр рәтенә баҫты
Башҡортостандан 250 уҡыусы йәш хәрбиҙәр рәтенә баҫты. Бөгөн Өфөлә “Юнармия” Бөтә Рәсәй балалар һәм үҫмерҙәр хәрби-патриотик йәмәғәт ойошмаһының тәүге республика слеты үтте. Сараны асыр алдынан ҡатнашыусылар авиаһәләкәттә мәрхүм булыусыларҙы бер минут тынлыҡ менән иҫкә алды. Йәш патриоттарҙың...
Фажиғәлә һәләк булыусылар араһында беҙҙең яҡташыбыҙ ҙа бар
Фажиғәлә һәләк булыусылар араһында беҙҙең яҡташыбыҙ ҙа бар. Александров исемендәге йыр һәм бейеү ансамбле артисы Максим Иванов. 2000-2004-се йылдарҙа ул Өфө сәнғәт училищеһында вокал бүлегендә уҡыған.
Бөгөн Рәсәйҙә матәм көнө
Ил етәксеһе Владимир Путин үҙ указы менән Краснодар крайындағы авиаһәләкәттә һәләк булыусыларҙы иҫкә алып, уларҙың яҡындарының һәм туғандарының ауыр ҡайғыһын уртаҡлашып 26 декабрҙе матәм көнө тип иғлан итергә ҡушты. Фажиғәлә 92 кешенең ғүмере өҙөлдө. Хәрби самолет Сүриәгә Ҡара диңгеҙ өҫтөнән...
,,Рәсәй-Башҡортостан,, телеканалы йәш быуында илһөйәрлек тәрбиәләүгә индергән өлөшө өсөн рәхмәт хаты менән бүләкләнде
,,Рәсәй-Башҡортостан,, телеканалы йәш быуында илһөйәрлек тәрбиәләүгә индергән өлөшө өсөн рәхмәт хаты менән бүләкләнде. Киләсәк ныҡлы нигеҙҙә төҙөлөргә тейеш. Илһөйрлек тап шундай нигеҙ булып тора ла инде. ,, Мин-илһөйәр,, йәмәғәт ойошмаһы Өфөлә үткән түңәрәк өҫтәл артындағы фекер алышыҙа...
Рәсәй халҡы Яңы йыл каникулдарын ситкә сыҡмай ғына үткәреүҙе хуп күрә
Рәсәй халҡы Яңы йыл каникулдарын ситкә сыҡмай ғына үткәреүҙе хуп күрә. Оҙайлы ялдар осоронда өйҙә ултырмаҫҡа, сәйәхәт итергә яратҡандар Рәсәй төбәктәренә өҫтөнлөк биргән. Мәғлүмәттәрҙән күренеүенсә, күптәр Сочиҙы һайлай. Икенсе урында – Мәскәү, өсөнсөлә мәҙәни баш ҡала – Санкт-Петербург....
- « первая
- ‹ предыдущая
- 1
- 2
- 3
- 4
- 5
- 6
- 7
- 8
- 9
- …
- следующая ›
- последняя »


text:
Рөстәм Хәмитов республиканың Олимпия советын етәкләне
19 ғинуарҙа Рөстәм Хәмитов Башҡортостан Республикаһының Олимпия советын етәкләне. Был спорттың олимпия төрҙәрен үҫтереү менән шөғөлләнеүсе төбәк йәмәғәт ойошмаһы.
Ойошма уставында билдәләнеүенсә, Башҡортостандың Олимпия советын ойоштороуҙың төп маҡсаттары төбәктә олимпия хәрәкәтенә ярҙам итеү, уның граждандарын физик һәм рухи тәрбиәләүгә булышлыҡ итеү менән бәйләнгән.
Төбәк Олимпия советы Рәсәй Олимпия комитеты уставына ярашлы эш итә.
Йәмәғәт ойошмаһы алдына бер нисә стратегик бурыс ҡуйылған: Башҡортостан йыйылма командаларының Бөтә Рәсәй һәм халыҡ-ара ярыштарында уңышлы сығыш яһауын тәьмин итеү, Башҡортостан спортсыларының мәнфәғәттәрен яҡлау һәм допингка ҡаршы көрәш, тип хәбәр итә республика башлығы матбуғат хеҙмәте.


text:
30 мартта Өфөлә «Дауалауға ҡарағанда, ауырыуҙарҙы иҫкәртеүе еңелерәк» темаһына түңәрәк өҫтәл үтәсәк
30 мартта Өфөнөң Нефтселәр мәҙәниәт һарайында (215-се кабинет) Бөтөн донъя башҡорттары ҡоролтайы Башҡарма комитеты ҡарамағындағы Һаулыҡ һаҡлау һәм экология буйынса комиссияһы менән ойошторолған «Дауалауға ҡарағанда, ауырыуҙарҙы иҫкәртеүе еңелерәк» тип аталған түңәрәк өҫтәл үтәсәк.
Унда Һаулыҡ һаҡлау һәм экология буйынса комиссия ағзалары, Бөтөн донъя башҡорттары ҡоролтайы Башҡарма комитеты Советы, БР Һаулыҡ һаҡлау министрлығы һәм ғалимдар ҡатнашасаҡ.
Түңәрәк өҫтәл 16 сәғәттә башлана.


text:
Фото:
Өфөлә көрәш буйынса милли чемпионат старт алды
Фото:
Башҡортостандың баш ҡалаһында көрәш буйынса Рәсәй чемпионаты һәм беренселеге старт алды.
Башҡортостан Республикаһы Хөкүмәте, Рәсәй Федерацияһының Милли спорт көрәше федерацияһы һәм Башҡортостан Республикаһының Көрәш һәм билбау көрәше буйынса федерацияһы уның ойоштороусылары булып сығыш яһай.
Чемпионат менән беренселектә Рәсәй Федерацияһының 28 төбәгенән 300-ләп спортсы ҡатнаша.
Призерҙар — 16-19 йәшлек егеттәр араһында — 50, 55, 60, 65, 70, 75, 80 килограмға тиклем, 80 килограмдан ашыу ауырлыҡ категорияларында; ололар (19 йәштән өлкәнерәктәр) 60, 65, 70, 75, 80, 85, 90, 100-гә тиклем һәм 100 килограмдан ашыу ауырлыҡ категорияларында билдәләнәсәк.
Ярыштарҙы асыу тантанаһында «Олимп» өлгөлө эстрада-спорт студияһы ҡыҙҙары һәм М.Аҡмулла исемендәге Башҡорт дәүләт педагогия университетының «Стардл» спорт–аэробик шоу вәкилдәре сығыш яһаны.
Спорт байрамында ҡатнашыусыларға һәм ҡунаҡтарға тәбрикләү һүҙҙәре менән БР Хөкүмәте Премьер-министры урынбаҫары Зөһрә Рәхмәтуллина һәм Рәсәй Федерацияһының Милли спорт көрәше федерацияһы рәйесе Зәүҙәт Миңләхмәтов мөрәжәғәт итте. Улар батырҙарға һәм тамашасыларға келәмдә ҡыҙыҡлы, мауыҡтырғыс көрәш теләне.
Тантананан һуң «Динамо» комплексында киң мәғлүмәт саралары өсөн матбуғат конференцияһы үтте.
Уның барышында Рәсәйҙең Көрәш федерацияһы рәйесе Зәүҙәт Миңләхмәтов был спорт төрөнөң бай тарихы һәм йолалары булыуын билдәләне. Көрәш – татар һәм башҡорт халыҡ байрамдарының мотлаҡ атрибуты. Әлеге чемпионат 2013 йылда Ҡазанда үтәсәк Универсиадаға әҙерлек этаптарының береһе булараҡ ҡабул ителә.
БР йәштәр сәйәсәте һәм спорт министры урынбаҫары Вячеслав Чернов көрәш буйынса ошондай мөһим турнирҙы үҙебеҙҙә үткәрергә мөмкинлек биреүҙәре өсөн рәхмәтен еткерҙе, һәм был төрҙө көрәшкә бәйле башҡа ярыштарға, шул иҫәптән, мәҫәлән, милли һәм Олимпия уйындарына индерелмәгән спорт төрҙәре буйынса бөтә донъя уйындарына индерергә кәрәклеген билдәләне.


text:
М.Ҡашғари исемендәге халыҡ-ара хикәйәләр конкурсы еңеүселәре билдәләнде
ӨФӨ, 2016 йыл, 14 сентябрь. /«Башинформ» мәғлүмәт агентлығы, Ләйлә Аралбаева/.
М.Ҡашғари исемендәге халыҡ-ара хикәйәләр конкурсының төбәк этабы еңеүселәре билдәле булды. Был хаҡта «Башҡортостан ҡыҙы» журналы хәбәр итә.
Беренсе урынды «Һабаҡ» хикәйәһе менән яҙыусы Таңсулпан Ғарипова яуланы. Икенселә — «Барабансы» хикәйәһе авторы Сабир Шәрипов. Өсөнсө премияға «Сәстәреңдән тотоп ҡарар инем» хикәйәһе менән Миңнур Ҡасимова лайыҡ булды. Тамара Искәндәриә, Әхмәр Үтәбай, Мөнир Ҡунафиндың хикәйәләре дәртләндереү приздары менән бүләкләнде.
«Бәйгегә 29 эш килде. Жюри ағзаларына иң яҡшы хикәйәләрҙе һайлап алыу еңелдән булманы, — тип хәбәр итте журналдың баш мөхәррире Гөлназ Ҡотоева. — Шуныһы ҡыуаныслы: авторҙарҙың әүҙемлеге арҡаһында редакциябыҙ бына тигән әҫәрҙәр менән байыны. Лауреаттарҙы бүләкләү тураһында һуңғараҡ хәбәр итербеҙ».
Әҙәби конкурс XI-XII быуаттың атаҡлы төрөк филологы һәм һүҙлексеһе Мәхмүт Ҡашғари исемен йөрөтә. Ижади бәйгелә төрки телле илдәр һәм төбәктәр ҡатнаша.


text:
Республика вәкиле — «Абилимпикс Рәсәй-2015» инвалидтар өсөн һөнәри оҫталыҡ чемпионаты призерыФото: Башҡортостан Хеҙмәт һәм халыҡты социаль яҡлау министрлығы сайты
Республика вәкиле — «Абилимпикс Рәсәй-2015» инвалидтар өсөн һөнәри оҫталыҡ чемпионаты призеры
Республика вәкиле — «Абилимпикс Рәсәй-2015» инвалидтар өсөн һөнәри оҫталыҡ чемпионаты призерыФото: Башҡортостан Хеҙмәт һәм халыҡты социаль яҡлау министрлығы сайты
ӨФӨ, 2015 йыл, 8 декабрь. /«Башинформ» мәғлүмәт агентлығы, Эльмира Сабирова/.
Башҡортостан вәкиле «Абилимпикс Рәсәй-2015» инвалидтар өсөн тәүге һөнәри оҫталыҡ чемпионаты призеры булды. Бөтә Рәсәй инвалидтар йәмғиәтенең Башҡортостан республика ойошмаһы ағзаһы Гүзәл Иҫәнбаева «Тегенсе» номинацияһында өсөнсө урын яуланы, тип хәбәр иттеләр Башҡортостан Хеҙмәт һәм халыҡты социаль яҡлау министрлығының матбуғат хеҙмәтендә.
Ноябрҙә Салауат ҡалаһында уҙған һайлап алыу ярыштарында Гүзәл бер юлы ике призлы урын алды («Тегенсе» һәм «В» категориялы автотранспорт йөрөтөү» номинацияларында икенсе һәм өсөнсө урындар).
«Абилимпикс-Рәсәй 2015» һөнәри оҫталыҡ чемпионаты Мәскәү өлкәһендә ойошторолдо, унда 27 төбәктән 300 ҡатнашыусы килде. Улар өс көн буйына Красногорскиҙа «Крокус-Экспо» күргәҙмәләр үҙәге майҙанында 30 йүнәлеш буйынса ярышты.
«Был чемпионат бер кемдең дә мөмкинлектәре сикле булмауын күрһәтә. Дизайнерҙар, ашнаҡсылар, парикмахерҙар, иретеп йәбештереүселәр — барыһы ла бер урында», — тип билдәләне «Абилимпикс Рәсәй» автономлы коммерцияға ҡарамаған ойошманың президенты Лидия Фролова.
Еңеүселәр милли йыйылма команда составында киләһе йылдың мартында Францияның Бордо ҡалаһында үтәсәк «Абилимпикс» IX халыҡ-ара чемпионатында Рәсәй исеменән сығыш яһай.
Ярыштарҙан тыш, чемпионат сиктәрендә инвалидтарҙың йәмғиәттә берләшеүенә, белем алыу мөмкинлегенә, эшкә урынлаштырыуға һәм хеҙмәтте һаҡлау үҙенсәлектәренә арналған түңәрәк өҫтәлдәр һәм дискуссия майҙансыҡтары ойошторолдо.


text:
Федерация Советы төбәк башлыҡтарын һайлап ҡуйыу тураһындағы законды хупланы
Совет Федерацияһы губернаторҙарҙы туранан-тура һайлау тураһындағы законды хупланы. Яңы закон төбәк башлыҡтарының һайлап ҡуйылыуын күҙ уңында тота, әммә кандидаттар күрһәтеүҙе сикләй, тип хәбәр итә «Интерфакс». Рәсәй Президенты Дмитрий Медведев менән 2012 йылдың 16 ғинуарында Дәүләт Думаһына ҡарауға тәҡдим ителгән губернаторҙарҙы һайлап ҡуйыу тураһындағы закон проекты 25 апрелдә һуңғы уҡыуҙа ҡабул ителде.
Законға ярашлы, Рәсәйҙең 30 йәштән өлкән граждандары — партияларҙан күрһәтелгәндәре лә, үҙҙәрен үҙҙәре күрһәтеүселәр ҙә (әгәр төбәк быны кәрәк тип тапһа) губернаторлыҡҡа һайлана аласаҡ. Үҙҙәрен үҙҙәре күрһәткәндәргә, үҙен яҡлап, төбәктәге барлыҡ һайлаусылар иҫәбенең 0,5- 2 проценты күләмендә (аныҡ һанды төбәк үҙе билдәләй) ҡултамға йыйырға тура киләсәк. Президентҡа кандидаттар күрһәткән партиялар һәм үҙҙәрен үҙҙәре күрһәтеүселәр менән үҙ ҡарамағы буйынса консультациялар үткәреү хоҡуғы бирелә.
Законда ҡаралғанса, губернаторлыҡҡа кандидаттар төбәктең кәм тигәндә 3/4 муниципаль берәмеге депутаттарының 5-10 процентында яҡлау табырға тейеш (был диапазондағы аныҡ күрһәткесте төбәктәр үҙ аллы билдәләй). Шул уҡ ваҡытта депутаттар ни бары бер генә кандидатҡа тауышын бирә ала.
Кәрәк булғанда һайлау ике турҙа үткәреләсәк — унда еңеү өсөн участкаларға килгән һайлаусыларҙың 50 проценттан ашыу тауышын йыйырға кәрәк буласаҡ. Законд төбәк башлыҡтарының юғары вазифаны рәттән ике тапҡырҙан ашыу биләй алмауы ла күрһәтелгән.
Закон 2012 йылдың 1 июнендә көсөнә инә. Уға ярашлы тәүге губернатор һайлауҙары 2012 йылдың көҙөндә үтәсәк, тип көтөлә.


text:
Фото:
Владимир Путиндың Өфөләге йәмәғәт ҡабул итеү бүлмәһен Раил Әсәҙуллин етәкләне
Фото:
Владимир Путиндың Өфөләге йәмәғәт ҡабул итеү бүлмәһе хеҙмәткәрҙәрен шишәмбе, 27 декабрҙә, яңы етәксе менән таныштырҙылар. Дәүләт Думаһына депутат итеп һайланған Александр Дегтярев урынына был вазифаны «Берҙәм Рәсәй» партияһының төбәк сәйәси советы секретары урынбаҫары, М.Аҡмулла исемендәге Башҡорт дәүләт педагогия университеты ректоры Раил Әсәҙуллин биләне, тип хәбәр итә ER.RU.
«Партия рәйесенең Өфөләге йәмәғәт ҡабул итеү бүлмәһе етәксеһе вазифаһына Раил Әсәҙуллин кандидатураһын төбәк сәйәси совет Президиумының барлыҡ ағзалары бер тауыштан хупланы. Республиканың Дәүләт Йыйылышы – Ҡоролтай депутаты, профессор – ул Башҡортостан граждандарының проблемалары хаҡында ишетеп кенә белмәй. Уның етәкселеге аҫтында йәмәғәт ҡабул итеү бүлмәһе төбәк халҡы менән артабан да һөҙөмтәле эш алып барыр, тип ышанам», — тине «Берҙәм Рәсәй» партияһының төбәк башҡарма комитеты етәксеһе, республика парламенты депутаты Рөстәм Ишмөхәмәтов.
«Йәмәғәт ҡабул итеү бүлмәһенә төрлө мәсьәлә һәм һорауҙар менән бөтә республиканан кешеләр мөрәжәғәт итә. Һәм һорауҙарҙың күпселеге ыңғай хәл ителә. Артабан да был эште дауам итәсәкбеҙ, бер кемде лә иғтибарһыҙ ҡалдырмаясаҡбыҙ. Хәҙер ҡаҙанған уңыштарҙы һаҡлап ҡалыу һәм уларҙы арттырыу мөһим. Яңы йылда Владимир Путиндың йәмәғәт ҡабул итеү бүлмәһендә халыҡ Рәсәй Дәүләт Думаһы һәм республика парламенты депутаттарынан ярҙам ала аласаҡ, улар өсөн бушлай юридик консультациялар дауам итәсәк. Беҙ тәү сиратта халыҡ өсөн эшләйбеҙ, һәм был хаҡта берәү ҙә оноторға тейеш түгел», — тип һыҙыҡ өҫтөнә алды Раил Әсәҙуллин.


text:
Фото:
Рөстәм Хәмитов сәсеүгә әҙерлек буйынса Волга буйы федераль округы Советында ҡатнашты
Фото:
Башҡортостан Президенты Рөстәм Хәмитов Һамарҙа Волга буйы федераль округы Советы ултырышында ҡатнашты.
Волга буйы федераль округының 14 субъекты башлыҡтары Рәсәй Президентының ошо округтағы тулы хоҡуҡлы вәкиле Григорий Рапота етәкселегендә яҙғы сәсеү эштәренең һөҙөмтәлелеген күтәреү мәсьәләһен тикшерҙе. Совет эшендә ил Хөкүмәтенең беренсе вице-премьеры Виктор Зубков ҡатнашты.
Кәңәшмәне асып, Григорий Рапота агросәнәғәт комплексының округ өсөн төп тармаҡ булыуын билдәләне. Бында Рәсәй ауыл хужалығы продукцияһының дүрттән бер өлөшө етештерелә. Ул ҡаты ҡоролоҡ темаһына ла ҡағылды. Ошондай насар һауа шарттары арҡаһында Волга буйы федераль округында ауыл хужалығы продукцияһын етештереү 2009 йыл менән сағыштырғанда 53 процентҡа кәмегән. 38 процент майҙанда ауыл хужалығы культуралары һәләк булған. Һауа торошо ужым культураларын да планлаштырылған кимәлдә сәсергә ирек бирмәгән. Ужым ашлыҡтары планлаштырылған майҙандарҙың 83 процентын биләй.
Рәсәй Хөкүмәтенең беренсе вице-премьеры Виктор Зубков төбәк етәкселәре алдында яҙғы сәсеүҙе сифатлы һәм ваҡытында атҡарып сығыу бурысын ҡуйҙы. Яҙғы сәсеүлек майҙандарын арттырыу тураһында ла һүҙ барҙы. Хөкүмәт үҙ яғынан аграрийҙарға кәрәкле ярҙам күрһәтә. Быйыл ауыл хужалығына ярҙам күрһәтеү буйынса дәүләт программаһына 125 млрд һум йүнәлтелгән. Өҫтәмә рәүештә орлоҡтар һатып алыуға средстволар бүленгән. Улар менән Рәсәйҙең ауыл хужалығы предприятиелары бөгөн 99 процентҡа тәьмин ителгән.
Советта яғыулыҡ-майлау материалдары, ашламалар менән тәьмин итеү, техниканың яҙғы сәсеүгә әҙерлеге буйынса саралар ҙа тикшерелде. Сәсеү кампанияһын ваҡытында үткәреүҙе тәьмин итеүгә кредит ойошмаларының ставкалары ла аныҡлап кителде.


text:
Рөстәм Хәмитов һәм Михаил Бабич Ватанды һаҡлаусылар көнөнә арналған тантаналы йыйылышта ҡатнаштыФото: Андрей Старостин
Рөстәм Хәмитов һәм Михаил Бабич Ватанды һаҡлаусылар көнөнә арналған тантаналы йыйылышта ҡатнашты
Рөстәм Хәмитов һәм Михаил Бабич Ватанды һаҡлаусылар көнөнә арналған тантаналы йыйылышта ҡатнаштыФото: Андрей Старостин
Өфөлә Ватанды һаҡлаусылар көнөнә арналған тантаналы йыйылыш үтте, унда Рәсәй Президентының Волга буйы федераль округындағы Тулы хоҡуҡлы вәкиле Михаил Бабич һәм Башҡортостан Президенты Рөстәм Хәмитов ҡатнашты.
— Рәсәй өсөн Ватанды һаҡлаусылар көнө айырыуса әһәмиәтле байрам булып тора, сөнки Ватанды һаҡлауға ҡағылышы булмаған бер генә ғаилә лә юҡ, — тип билдәләне Михаил Бабич. – Тәү сиратта, был Бөйөк Ватан һуғышы ветерандары, хәрби хеҙмәткәрҙәр, уларҙың ғаилә ағзалары, оборона-сәнәғәт комплексы хеҙмәткәрҙәре. Һңғы йылдарҙа дәүләтебеҙ Ҡораллы Көстәргә йәнә йөҙө менән боролдо. Хәрби хеҙмәткәрҙең социаль статусын күтәреү өсөн күп эштәр башҡарыла. Рәсәйҙең барлыҡ граждандарын етеп килгән байрам менән ҡотлайым.
Ҡотлау һүҙҙәре менән шулай уҡ республика Президенты сығыш яһаны:
— Ысын күңелдән һеҙҙе етеп килгән Ватанды һаҡлаусылар көнө менән ҡотлайм, — тине Рөстәм Хәмитов. – Был, әлбиттә, халыҡ байрамы, Ватанына тоғро булған барлыҡ илһөйәрҙәр, төрлө өлкәләрҙә ил мәнфәғәттәрен яҡлаған хеҙмәткәрҙәр, белгестәр һәм барлыҡ рәсәйлеләр байрамы. Бала саҡтан беҙҙе Бөйөк Ватан һуғышы ветерандарының батырлығы алдында баш эйеп, уларға хөрмәт менән ҡарарға өйрәтеп үҫтерҙеләр. Шуныһы ҡыуаныслы: беҙҙең яугирҙәрҙе ҡайҙа ла маҡтап телгә алалар. Һалдаттарыбыҙҙы һәр хәрби округ ҡыуанып ҡаршы ала. Әлеге мәлдә республиканан 15 мең һалдат Рәсәйҙең төрлө төбәктәрендә хәрби бурысын үтәй. Башҡортостандың хәрби комиссариаты Үҙәк хәрби округта һәр яҡлап алдынғы һанала. Ватан һағында торған оло быуын вәкилдәре, йәш быуын, беҙ һеҙҙең менән ғорурланабыҙ. Барығыҙҙы ла был матур байрам менән ҡотлайым!
Тантаналы йыйылыш барышында Рәсәй Федерацияһының һәм Башҡортостан Республикаһының юғары наградалары тапшырылды. Кисә һуңында матур концерт ойошторолдо.


text:
Эрнест Резерфорд
Эрне́ст Ре́зерфорд (ингл. Ernest Rutherford; 30 август 1871, Спринг Грув, Яңы Зеландия — 19 октябрь 1937, Кембридж) — Британия физигы сығышы менән Яңы Зеландиянан. Химия буйынса Нобель премия лауреаты (1908).
Ядро физикаһы «атаһы» булараҡ танылған, атом планет моделен тәҡдим иткән. Резерфорд тәжрибәләре тәрән, ябай һәм асыҡ булыуы менән айырылып тора.
Йөкмәткеһе
Биография[үҙгәртергә | вики-тексты үҙгәртергә]
Эрнест Резерфорд Яңы Зеландияла тыуған, бәләкәй ҡасабада Спринг-Грув. Эрнест ғаиләһе дүртенсе бала менән булған. Яҡшы хәтер һәм һаулыҡ булыу.
Радиоактивлыҡ күренешен өйрәнеү[үҙгәртергә | вики-тексты үҙгәртергә]
Радиоактив элементтар асылғас уларҙың физик үҙенсәлектәрен өйрәнеү башлана. Резерфорд радиоактив нурланыштың ҡатмарлы составын аса. Тәжрибә былай үткәрелә. Радиоактив препарат ҡурғаш цилиндрҙың тар ғына каналының төбөнә урынлаштырыла, ҡаршыһына фотопластинка ҡуйыла. Каналдан сыҡҡан нурланыш юлына магнит ҡыры тәьҫир итә. Бөтә ҡоролма вакуум эсенә урынлаштырыла. Магнит ҡырында нурланыш өс өлөшкә бүленә. Нурланыштың ике өлөшө магнит ҡырында айырыла, был уларҙың заряды булыуын күрһәтә. Өсөнсө өлөшө тураға тарала. Ыңғай зарядлы нурланыш альфа-нурҙар, тиҫкәре заядлы нурланыш — бета-нурҙар, нейтраль нурланыш — гамма-нурҙар исемен ала. Альфа-нурланыш үҙенсәлектәрен Резерфорд түбәндәге тәжрибә ярҙамында өйрәнә. Альфа-өлөшсәләр юлына, билдәле ваҡыт эсендә үткән зарядтарҙы һанай трған, Гегер счётчигын ҡуя. Альфа-өлөшсәләрҙең дөйөм зарядын һәм миҡдарын белеп, бер өлөшсәнң зарядын иҫәпләп сығара. Ул ике элементар зарядҡа тигеҙ була. Магнит ҡырында киҫәксәнең ситкә тайпылыуы буйынса заряд һәм массаның сағыштырмаһын билдәләй. Бер элементар зарядҡа бер атом масса берәмеге тура килә. Шулай итеп, ике элементар альфа-өлөшсәгә дүрт атом масса беләмеге тура килә. Тимәк, альфа-нурланыш — гелий ядролары ағымы. 1920 йылда Резерфорд протон массаһына тигеҙ заряды булмаған — нейтрон булыуы тураһын фаразлай. Эксперименталь рәүештә был киҫәксә булыуын билдәләп булмай. Уның барлығын эксперименталь рүештә 1923 йылда Джеймс Чедвик иҫбатлай.
Радиоактив үҙгәреш[үҙгәртергә | вики-тексты үҙгәртергә]
Торийҙың радиоактив үҙенсәлеге нигеҙендә Резерфорд химик элементтарҙың радиоактив үҙгәреүен аса һәм аңлатып биә. Ғалим, ябыҡ ампулала торий активлығы даими ҡалыуын, әгәр препаратҡа әкрен генә һауа өргәндә уның активлыға кәмеүенә иғтибар итә. Альфо-өлөшсәләр менән торий радиоактив газ бүлеп сығары тигән фараз әйтелә. Резерфорда һәм уның коллегеһы Фредерика Содди хеҙмәттәре 1902—1903 йылдарҙа «Philosophical Magazine» мәҡәләләрендә нәшер ителә. Былмәҡәләләрҙә авторҙар алған мәғлүмәттәрҙе анализлап, химик элементтар бер элементтан икенсе элементҡа әүерелә тигән нитижәгә килә.
Атом әүерелеше нәтижәһендә, физик һәм химик үҙенсәлектре менән тулыһынса бкркнсе матдәнән айырылған, өр-яңы матдә барлыҡҡа килә
— Э. Резерфорд, Ф. Содди
Ул ваҡытта атомдың бүленмәҫ киҫәксә булыу тураһында мәғлимәт йәшәп килә. Был күренеште ғалимдар матдә составында яңы эдементтар булыуы менән аңлата. Тик ваҡыт был аңлатыуҙың яңлыш булыуын күрһәтә. Артабынғы физик һәм химиктарҙың тикшереүҙәре элементтарҙың бер-береһенә әүрелеү законын аса[1]
Ҡыҙыҡ мәғлүмәт[үҙгәртергә | вики-тексты үҙгәртергә]
- Эрнест Резерфорд атом ядроһы асты һәм ядер энергетика турала негатив фекер әйте.
Иҫкәрмәләр[үҙгәртергә | вики-тексты үҙгәртергә]
- ↑ http://www.krugosvet.ru/enc/nauka_i_tehnika/fizika/radioaktivnie_prevrashcheniya.html?page=0,0 — РАДИОАКТИВНЫЕ ПРЕВРАЩЕНИЯ|Энциклопедия Кругосвет
Библиография[үҙгәртергә | вики-тексты үҙгәртергә]
- Нуклеарное строение атома
- Биография альфа-частицы
- Естественное и искусственное разложение элементов
- Атомные ядра и их превращения
Һылтанмалар[үҙгәртергә | вики-тексты үҙгәртергә]
- Д. Данин «Резерфорд», 1967, 1968. (ЖЗЛ)
- Капица П. Л. Мои воспоминания о Резерфорде (Речь, произнесенная в Лондонском Королевском обществе 17 мая 1966 года)
- Капица П. Л. Роль выдающегося ученого в развитии науки (Доклад на открытии Международного коллоквиума, посвященного 100-летию со дня рождения Э. Резерфорда. 20 августа 1971)
- Резерфорд (Rutherford), Эрнест. Биография на сайте электронной библиотеки «Наука и техника»
- Опыт Резерфорда (кинофрагмент)
- Труды
- 30 август көнө тыуғандар
- 1871 йылда тыуғандар
- 19 октябрь көнө вафаттар
- 1937 йылда вафаттар
- Алфавит буйынса шәхестәр
- Англияла вафат булғандар
- Алфавит буйынса Нобель премияһы лауреаттары
- Алфавит буйынса ғалимдар
- Рыцарь-бакалаврҙар
- Бөйөк Британия физиктары
- Яңы Зеландия ғалимдары
- Химия буйынса Нобель премияһы лауреаттары
- Лондон короллеге йәмғиәте ағзалары
- АҠШ Милли ФА ағзалары һәм ағза-корреспонденттары
- РАФ ағза-корреспонденттары (1917—1925)
- СССР ФА почётлы ағзалары
- Копли миҙалы менән бүләкләнеүселәр
- Маттеуччи миҙалы менән бүләкләнеүселәр
- Румфорд миҙалы менән бүләкләнеүселәр
- Химик элементтарҙы беренсе асыусылар


text:
Башҡортостан Президенты эш сәфәре менән – республиканың төньяҡ-көнсығыш райондарында
Башҡортостан Президенты Рөстәм Хәмитов республиканың төньяҡ-көнсығыш төбәктәренә – Ҡариҙел һәм Асҡын райондарына эш сәфәре менән сыҡты.
Төбәк башлығы урындағы агросәнәғәт комплексы һәм ағас эшкәртеү предприятиеларының эшмәкәрлеген тикшерәсәк. Артабан Президент 2011-2015 йылдарға Башҡортостан Республикаһының төньяҡ-көнсығыш райондарын социаль-иҡтисади йәһәттән үҫтереү буйынса урта сроклы комплексы программаны тормошҡа ашырыу барышы тураһында кәңәшмә үткәрәсәк. Сәйәси сара Асҡын районы хакимиәтендә үтәсәк.


text:
Хәйриә акцияһы барышында Өфө дауаханалары китаптар менән тулыланасаҡ Фото: Андрей Старостин
Хәйриә акцияһы барышында Өфө дауаханалары китаптар менән тулыланасаҡ
Хәйриә акцияһы барышында Өфө дауаханалары китаптар менән тулыланасаҡ Фото: Андрей Старостин
ӨФӨ, 2015 йыл, 28 ғинуар. /«Башинформ» мәғлүмәт агентлығы, Эльмира Сабирова/.
29 ғинуарҙа Өфөлә «Дауаханаларға китап» хәйриә акцияһы башлана. Был көндө Ғ.Ҡыуатов исемендәге республика клиник дауаханаһы, Республика балалар клиник дауаханаһы һәм Һуғыш ветерандарының республика клиник госпитале китапханалары яңы китаптар менән тулыланасаҡ.
Әҙәбиәт йылы уңайынан ойошторолған акция Башҡортостандың һаулыҡ һаҡлау учреждениеларында йыл буйына барасаҡ.
Проекттың маҡсаты — дауаханаларҙы китаптар менән тәьмин итеү, улар пациенттар һәм хеҙмәтләндереүсе персонал өсөн уңайлыраҡ шарттар булдырырға ярҙам итәсәк.
Китапхана хеҙмәткәрҙәренең ошондай акциялар уҙғарыуҙа тәжрибәһе етерлек, тип асыҡлыҡ индерҙеләр Башҡортостан Республикаһы Милли китапханаһының матбуғат хеҙмәтендә. Мәҫәлән, үткән йылдың апрелендә Ҡырым Республикаһының Белогорск үҙәкләштерелгән китапхана селтәре өсөн китаптар йыйыу иғлан ителгәйне. Өс ай эсендә Әхмәт-Зәки Вәлиди исемендәге китапханаға 10 меңдән ашыу китап тапшырылды.
«Дауаханаларға китап» акцияһына һәммәһе лә ҡушыла ала. Бының өсөн китаптарҙы өйҙән алып барырға, уларҙы дауалау учреждениеларына килтерергә ярҙам итергә, акция тураһында туғандарығыҙға һәм яҡындарығыҙға хәбәр итергә мөмкин.
Һорауҙар буйынса (347) 216-41-23 телефоны аша БР Һаулыҡ һаҡлау министрлығына йәки БР Милли китапханаһына мөрәжәғәт итергә кәрәк. Бәйләнеш өсөн телефон: (347) 272-99-10.


text:
Фото:
Фәйзи Ғәскәров исемендәге ансамбль сираттағы гастролдәргә әҙерләнә
Фото:
Фәйзи Ғәскәров исемендәге дәүләт академия халыҡ бейеүҙәре ансамбле коллективтың 70 йыллығына арналған сираттағы гастролдәргә әҙерләнә. Киләһе айҙың башынан уҡ «ғәскәровсылар» концерттар менән республика, Силәбе өлкәһе ҡалалары һәм ауылдары буйлап юлға сығасаҡ. Турне сиктәрендә ансамбль «Ырымбур мамыҡ шәле» Бөтә Рәсәй халыҡ сәнғәте фестивалендә ҡатнашасаҡ, ул 10 мартта Ырымбур өлкә филармонияһында үтәсәк.
Ансамбль директоры урынбаҫары Радик Шәрәфетдинов хәбәр итеүенсә, Башҡортостанда ансамбль Белорет, Учалы, Сибай, Баймаҡ, Күмертау ҡалаларында, Асҡар, Иҫәнғол ауылдарында, Силәбе өлкәһендә Миәс ҡалаһында буласаҡ. Тамашасыларға күп милләтле Башҡортостандың һәм бөтә донъяның мәҙәниәтен сағылдырыусы иң яҡшы номерҙар ингән юбилей программаһы тәҡдим ителәсәк. Улар араһында Фәйзи Ғәскәров ҡуйған «Биҙрә менән боронғо башҡорт бейеүе», «Тороҡтороусылар», «Бесәнселәр», «Ете ҡыҙ», Хәшим Мостаевтың «Ҡурай сәскәһе», «Шаян ҡыҙҙар» кеүек популяр хореографик композициялар, шулай уҡ молдаван, татар, рус, ҡалмыҡ, белорус бейеүҙәре тәҡдим ителәсәк.
Шуны ла әйтеп үтәйек, былтыр йыл аҙағында Фәйзи Ғәскәров исемендәге ансамбль Рәсәй ҡалалары буйлап юбилей гастроль турнеһы ойошторғайны ине. Ул саҡта байрам программаһын Мәскәү, Һамар, Ҡазан тамашасылары күргәйне.
— Быйылғы гастролдәрҙе юбилей турының дауамы тип иҫәпләргә мөмкин, — ти Радик Шәрәфетдинов.


text:
Константин Толкачев «Кадрҙар резервы» лауреаттарына ҙур өмөттәр бағлай
Бөгөн Башҡортостандың Дәүләт Йыйылышы – Ҡоролтайы рәйесе Константин Толкачев «Кадрҙар резервы – илдең профессиональ командаһы» проекты лауреаттарына рекомендация хаттарын тапшырҙы. Күп һанлы дәғүәселәр араһынан киләсәктә лайыҡлы дәүләт эшмәкәрҙәре буласаҡ иң яҡшылары һайлап алынды, тип билдәләне ул.
— Беҙ һәр ваҡыт яңы талаптарға юлығабыҙ, — тип һыҙыҡ өҫтөнә алды Константин Толкачев. – Үҙгәреүсән ситуацияға тейешенсә яуап бирер өсөн идара итеүселәрҙең профессиональ командаһын сифатлы итеп әҙерләү зарур. Был мәсьәләне «Берҙәм Рәсәй»ҙең партия проекты «Кадрҙар резервы» хәл итәсәк. Бөгөн беҙ партияның был бурыстарын бойомға ашырыуҙа уңыш ҡаҙаныусыларҙың «илдең профессиональ командаһы» статусын алыуҙарына шаһит булдыҡ.
Константин Толкачев әйтеүенсә, ул проектта ҡатнашыусыларҙың әҙерлек кимәленә, оҫталыҡтарына һәм белемдәренә шатланды.
— Улар тулыһынса талаптарға яуап биргән кешеләр, тип иҫәпләйем, — тине ул. – Беҙ уларҙы ҡанатыбыҙ аҫтына алдыҡ, үҫергә ярҙам итәсәкбеҙ, улар дәүләт кимәлендәге мөһим бурыстарҙы хәл итергә ярайһы кимәлдә әҙер буласаҡ.


text:
Инорстан Сипайлово биҫтәһенә троллейбус йөрөйәсәк
ӨФӨ, 2014 йыл, 26 ноябрь. /«Башинформ» мәғлүмәт агентлығы, Екатерина Соколова/.
Киләһе йыл Өфөнөң Инорс һәм Сипайлово биҫтәләрен троллейбус линияһы тоташтырасаҡ. Яңы троллейбус маршруттары Сипайлово аша Черниковканан һәм Инорстан ҡала үҙәгенә туранан-тура хәрәкәт ойошторорға мөмкинлек бирәсәк.
— Бөгөнгө көнгә тармаҡ 80 процентҡа төҙөлгән, — тип хәбәр итте журналистарға Өфө Электр транспорты идаралығы генераль директоры Асҡар Фазлыев. — Биш километр оҙонлоҡтағы троллейбус линияһын эшләтеп ебәреү өсөн тағы ла 50 миллион һум самаһы кәрәк.
Сельская Богородская урамы буйлап троллейбустарҙың хәрәкәте өсөн контактлы селтәр электр подстанцияһына тоташтырылған, шулай уҡ бында таяуҙар ҡуйылған һәм электр транспорты хәрәкәтенең линияһы проектланған. Әммә линияның күпмелер ваҡыт хәрәкәтһеҙ тороуы сәбәпле сымдарҙың бер өлөшө урланған.
Асҡар Фазлыевтың әйтеүенсә, ҡалаға кәрәкле троллейбус линияһын сафҡа индереү өсөн саралар табыласаҡ.
Яңы электр транспорты маршруты үҫешеүсән Инорс халҡы өсөн юлда йөрөү ваҡытын ҡыҫҡартырға мөмкинлек бирәсәк. Троллейбустар биҫтәнән, Черниковка аша урау юлды ситләп, Сипайлово аша Менделеев урамына һәм ҡаланың тарихи үҙәгенә тура сыға аласаҡ.


text:
Өфө - торлаҡ хаҡы буйынса 18-се урында
Быйылғы туғыҙ ай йомғаҡтары буйынса Өфө илдең 500 меңдән ашыу кеше йәшәгән 33 ҡалаһы исемлегендә торлаҡ хаҡы буйынса 18-се урында тора. Был исемлеккә Мәскәү һәм Санкт-Петербург инмәй.
"Эксперт" күсемһеҙ милек агентлыҡтары селтәре мәғлүмәттәренә ҡарағанда, сентябрҙә 33 ҙур ҡала буйынса бер квадрат метрҙың хаҡы уртаса 2,5 процентҡа — 38 мең һумға тиклем кәмене. 2009 йыл башынан алып хаҡтар 23 процентҡа төштө.
Өфө буйынса бер квадраттың уртаса хаҡы бөгөн 37900 һум тәшкил итә.
2009 йылдың туғыҙ айы йомғаҡтары буйынса хаҡ кәмеү лидерҙары: Волгоград (39 процент), Пермь (33), Владивосток (29), Мәскәү (28), Тольятти (28).
Новосибирскиҙа, Силәбелә, Липецкиҙа, Дондағы Ростовта, Һамарҙа хаҡтар 26 процентҡа кәмегән. Омскиҙа, Астраханда, Красноярскиҙа, Өфөлә — 25 процентҡа.


text:
Фото:
Башҡортостанда аҙыҡ-түлек продукттарының социаль сорттары исемлеге төҙөләсәк
Фото:
Яҡын арала Башҡортостанда аҙыҡ-түлек продукттарының социаль сорттары исемлеге билдәле буласаҡ. Был турала БР Хөкүмәтендәге бөгөнгө кәңәшмәлә БР Хөкүмәте Премьер-министры урынбаҫары Шамил Вахитов белдерҙе.
— Тауарҙар ассортиментын, уларҙы етештереү күләмен һәм социаль сорттарға өҫтәмә хаҡтарҙы билдәләргә кәрәк, — тине вице-премьер. – Шулай уҡ аҙыҡ-түлек продукттарына хаҡтарҙың мониторингын көйләү зарур. Беҙ хаҡ билдәләү баҙарындағы позицияларыбыҙҙы һаҡлап ҡалырға тейешбеҙ. Рәсәй Федерацияһы Хөкүмәте менән ҡабул ителгән иген экспортын ваҡытлыса тыйыу, ҡоролоҡтан зыян күргән төбәктәргә бюджет кредиттары биреү кеүек саралар хаҡтар үҫешен туҡтатты, хатта август уртаһында үтә ныҡ күтәрелгән хаҡтарҙың кәмей башлауына булышлыҡ итте.
Кәңәшмәлә, шулай уҡ, балансланған иҡтисади сәйәсәт алып барыу маҡсатында, ауыл хужалығы тауарҙары етештереүселәренең, эшкәртеү предприятиеларының һәм сауҙа ойошмаларының тармаҡ берекмәләре араһында хеҙмәттәшлектең дөйөм принциптары тураһында килешеүгә ҡул ҡуйылды.
Шамил Вахитов әйтеүенсә, хаҡтар бөгөн һаман да юғары кимәлдә ҡала, ә был тармаҡ-ара килешеү баҙарҙа спекуляцияны бөтөрөргә ярҙам итәсәк. Ул республиканың бындай хеҙмәттәшлек буйынса ыңғай тәжрибәһе булыуын телгә алды. 2007 йылда сауҙа селтәрҙәре менән социаль әһәмиәттәге аҙыҡ-түлек тауарҙарының айырым төрҙәренә тәҡдим ителгәндән артыҡ хаҡ өҫтәмәү тураһында килешеү төҙөлә. Ул ваҡытта эшкәртеүселәр поставкалау хаҡын билдәләп бара һәм һатыуға оҙатыласаҡ тауар күләмен кәметмәҫкә йөкләмә ала.
Бындай килешеү төҙөүҙең инициаторҙары булып БР Һөт союзы, БР Ит союзы, БР Икмәк бешереүселәр союзы, Башҡортостан сауҙа ассоциацияһы һәм Сауҙа баҙарҙары союзы вәкилдәре сығыш яһаны. Кәңәшмәлә йәнә БР Ауыл хужалығы министрлығы һәм БР Сауҙа һәм ҡулланыусылар хоҡуҡтарын яҡлау буйынса дәүләт комитеты вәкилдәре ҡатнашты.


text:
Төбәктең Урмансылар паркында 200 ылыҫлы ағас ултыртыласаҡ Фото: Олег Яровиков
Төбәктең Урмансылар паркында 200 ылыҫлы ағас ултыртыласаҡ
Төбәктең Урмансылар паркында 200 ылыҫлы ағас ултыртыласаҡ Фото: Олег Яровиков
ӨФӨ, 2015 йыл, 15 май. /«Башинформ» мәғлүмәт агентлығы, Арина Рәхимҡолова/.
Башҡортостандың Урмансылар паркында ағас ултыртыу буйынса акция уҙғарыла. Өфө хакимиәтенең матбуғат хеҙмәте хәбәр итеүенсә, акция 16 майҙа Бөтә Рәсәй ағас ултыртыу көнөндә ойошторола. Әүҙем ағзалар паркта 200 үҫенте ултыртырға ниәтләй.
Бөтә Рәсәй ағас ултыртыу көнө тәүге тапҡыр 2011 йылдың 14 майында үткәрелә. Акция йомғаҡтары буйынса, ете мең гектарҙан ашыу майҙанда 25 миллион самаһы үҫенте ултыртылған. Сарала 60 төбәктән 200 мең тирәһе кеше ҡатнашҡан. Урман хужалығы федераль агентлығының экологик башланғысын Рәсәй Хөкүмәте хупланы һәм ағас ултыртыу көнөн йыл һайын уҙғарырға хәл ителде.
Сараның рәсми датаһы булып майҙың икенсе шәмбеһе иҫәпләнә. Ҡайһы бер төбәктәрҙә ағастар иртәрәк йәки һуңыраҡ, ошо биләмә өсөн ҡулайлы ваҡытта, ултыртыла.


text:
Һауыттарға тултырылған һыу етештереүселәр ассоциацияһы ойошторолдо
Башҡортостан Экологтар союзы Һауыттарға тултырылған һыу етештереүселәр ассоциацияһын ойошторҙо. Был турала ҡарар ойоштороу йыйылышында ҡабул ителде. БР Экологтар союзы рәйесе Александр Веселовтың һүҙҙәренә ҡарағанда, «Башҡортостандың саф һыуы» исемле яңы ойошма һатып алыусылар талабын киңәйтеүҙе һәм республикала һауыттарға тултырылған һыу баҙарын ялғандан һаҡлауҙы маҡсат итеп ҡуя.
Һыу сифаты тураһында хәстәрлек күрәсәк яңы ойошманы ойоштороусылар араһында «Таймас», «Красный ключ», «Чистая вода «Кристальная», «Приуральская», «Кургазак», «Серебряная вода» һәм башҡа етештереүсе предприятиелар бар.
Коммерция булмаған яңы берекмә һауыттарға тултырылған һыуҙарҙы тәмләп ҡарау конкурстары үткәрәсәк, продукцияның был төрөнөң сифатын тикшереп торасаҡ, һатып алыусылар талабын көйләү юлы менән сифатлы һәм хәүефһеҙ һыуҙар сығарыуҙы стимуллаштырасаҡ.


text:
Башҡорт йәштәре Өфөнөң Ленин майҙанында байрам ойошоторҙо
- Подробности
- Родительская категория: "Туған тел" клубы
- Опубликовано 22.01.2010 08:20
21 ғинуар кис Өфө ҡалаһының Ленин майҙанында (Ҡала Советы туҡталышы) бер төркөм башҡорт йәштәре йыйылып, киске уйын ойошторҙо. Әйткәндәй, был осрашыу боронғо төрки Нардуған байрамы хөрмәтенә уҙғарылды. Йәштәр, сәнғәт училищеһынан ҡурайсыларҙы саҡырып, ҡурай моңдарына сорналып, йырлашып, бейешеп, танышып, күңел асты. Нардуған байрамы үткәрер өсөн Ленин майҙанының һайлауы осраҡлы түгел. Ойоштороусыларҙың фекеренсә, тере башҡорт көйө һәм башҡорт теле Өфөнөң көнъяғында ғына түгел, ҡаланың төрлө яҡтарында яңғырарға тейеш.
Дәүләт органдары тарафынан был байрамға ярҙамы ла, зыяны ла теймәне. Ҡала хаҡимиәтенән сара ойоштороусылары бер ниндәй ҙә рөхсәт һораманы, сөнки закон буйынса, тик ижтимағи-сәйәси акциялар үткәрер өсөн власть органдарына мөрәжәғәт итергә мотлаҡ. Шуға күрә, яҡын тирәлә милиция ла күренмәне.
Киске уйын бик ихлас үтте. Йәштәр әйлән-бәйлән, “Аҡ тирәк, күк тирәк” уйындарын көлөшөп-көлөшөп уйнаны. Майҙанда һыуыҡ булһа ла, өшөп торманы, алдан әҙерләп алынған термостарын асып, бер-береһен эҫе сәй менән һыйланы, ҡоймаҡ тәмләп ҡараны. Ошо матур байрам “ТУҒАН ТЕЛ”, “Әбйәлил йәштәре” ойошмалары һәм “Башҡорт форум”, “Башҡорт ICQ-чат 568154206” интернет берләшмәләре инициативаһы буйынса үткәрелде. Һәм был бик шатландыра, тимәк өҫтән килгән әмере буйынса түгел, ә йәштәрҙең теләге ойошторолған һәм үткәрелгән сара булды ул.


text:
Рөстәм Хәмитов Башҡортостан Президенты вазифаһында тәүге 100 эш көнөнә йомғаҡ яһаясаҡ
Өфө Конгресс-холында бөгөн Башҡортостан Президенты Рөстәм Хәмитовтың республика башлығы вазифаһында эшләүенең тәүге 100 көнө йомғаҡтарына арналған матбуғат конференцияһы үткәреләсәк. Унда федераль һәм республика киң мәғлүмәт саралары журналистары ҡатнашасаҡ.
БЮТ телеканалы урындағы ваҡыт менән сәғәт 12-лә башланасаҡ матбуғат конференцияһынан туранан-тура трансляция алып барасаҡ.
Рөстәм Хәмитов республиканы 2010 йылдың июлендә, Башҡортостандың беренсе Президенты Мортаза Рәхимов ваҡытынан алда отставкаға киткәндән һуң, етәкләне. Республика башлығы вазифаһына тәғәйенләнгәнгә тиклем Рөстәм Хәмитов Рәсәйҙә иң ҙур энергогенерация компанияһы – "Русгидро" асыҡ акционерҙар йәмғиәте топ-менеджерҙарының береһе булды.


text:
Өфөлә Башҡортостандың III Граждандар форумы эш башланы Фото: Олег Яровиков
Өфөлә Башҡортостандың III Граждандар форумы эш башланы
Өфөлә Башҡортостандың III Граждандар форумы эш башланы Фото: Олег Яровиков
ӨФӨ, 2016 йыл, 24 май. /«Башинформ» мәғлүмәт агентлығы, Гөлфиә Акулова/.
Өфөлә Башҡортостандың III Граждандар форумы эш башланы. Әлеге сара төбәктең социаль-иҡтисади үҫеш мәсьәләләре буйынса йәмғиәт, эшҡыуарлыҡ һәм власть араһында үҙ-ара эш итеү өсөн эш майҙансығы булып тора. Бында коммерцияға ҡарамаған йәмәғәт ойошмалары вәкилдәре өҫтәмә белем ала, социаль проекттарҙы тормошҡа ашырыуҙың уңышлы тәжрибәһе менән таныша.
III Граждандар форумы барышында бай эшлекле, белем биреү һәм таныштырыу программаһы ҡаралған. Оҫталыҡ дәрестәре һәм дискуссия, һөйләшеүҙәр, иң яҡшы социаль тәжрибәләр менән таныштырыу үтә.
Пленар сығыштар, дискуссия һәм тематик майҙансыҡтар процесында граждандар йәмғиәтен үҫтереү стратегияһына һәм коммерцияға ҡарамаған ойошмаларҙың республиканың социаль-иҡтисади, территориаль үҫешендә ҡатнашыу кимәлен арттырыу йәһәтенән тәҡдимдәр әҙерләнәсәк. Форумда ҡараласаҡ төп мәсьәләләрҙең береһе — социаль хеҙмәтләндереү өлкәһен өлөшләтә хосусилаштырыу һәм дәүләткә ҡарамаған ойошмаларҙы халыҡҡа социаль хеҙмәттәр күрһәтеүгә йәлеп итеү буйынса саралар комплексын ғәмәлгә ашырыу.
Форумда Башҡортостандың Йәмәғәт палатаһы, төбәктәрҙең Йәмәғәт палаталары вәкилдәре, эксперттар берләшмәһе, республиканың закон сығарыу һәм башҡарма власть, урындағы үҙидара органдары, эшҡыуарлыҡ структуралары, Йәмәғәт советтары, киң мәғлүмәт саралары вәкилдәре, әүҙем граждандар ҡатнаша.


text:
Кисен ата - әсәләре балаларын ҡалдырып урамға сыға. Бер ни тиклем ваҡыт уҙғандан һуң, әсә кеше кире өйгә ҡайта. Йорттан сыҡҡан төтөндө күреп, ул өлкән балаһын алып сыға. Әммә, сабый төтөндән тонсоға. Икенсе сабыйҙың мәйетен янғын һүндереүселәр таба. Белгестәр әйтеүенсә, фажиғә сәбәптәре ут менән һаҡһыҙ ҡыланыуҙа йәки мейестең төҙөкһөҙлөгөнә бәйле. Фажиғә сәбәптәре тураһында ғәҙәттән тыш хәлдәр министрлығы вәкиле Эдуард Вәлиев:
”Уҙған аҙнала Стәрлебашта ла ошондай фажиғә теркәлгәйне. Тәтербаштағы янғында өс баланың ғүмере өҙөлдө”,-тине ул.


text:
Константин Толкачев 2014 йылда Республика көнөн әҙерләү һәм үткәреү буйынса ойоштороу комитетын етәкләне
ӨФӨ, 2014 йыл, 16 сентябрь. /«Башинформ» мәғлүмәт агентлығы, Сергей Захаров/.
Рөстәм Хәмитов 2014 йылда Республика көнөн әҙерләү һәм үткәреү тураһындағы указға ҡул ҡуйҙы. Ойоштороу комитеты рәйесе итеп Башҡортостан парламенты спикеры Константин Толкачев тәғәйенләнде. Комитет составына юғары звеноның 30 етәксеһе инә.
Ойоштороу комитетына алдағы саралар планын әҙерләргә һәм раҫларға ҡушылған. Район һәм ҡала хакимиәттәренә Рәсәйҙең һәм Башҡортостандың дәүләт символикаларын файҙаланып учреждениеларҙы, урамдарҙы, майҙандарҙы, йәмәғәт биналарын һәм йорттарҙы байрамса биҙәү; күмәк кеше ҡатнашлығында мәҙәни һәм спорт сараларын ойоштороу; ауыл биләмәләрендә йәрминкәләр үткәреү һәм сауҙа ойоштороу эше йөкмәтелгән.


text:
«Башнефть» федераль милекте хосусилаштырыуҙың күҙаллау планына индерелгән
ӨФӨ, 2016 йыл, 27 май. /«Башинформ» мәғлүмәт агентлығы, Ксения Калинина/.
«Башнефть» федераль милекте хосусилаштырыуҙың күҙаллау планына индерелгән. 2014-2016 йылдарҙа Рәсәйҙең устав капиталында ҡатнашыуын туҡтатыу ҡаралған акционер йәмғиәттәренең исемлеге «Башнефть» компанияһына ҡағылышлы фекер менән тулыландырылған. Тейешле бойороҡ Рәсәй Хөкүмәте сайтында баҫылған.
Ҡабул ителгән ҡарар Рәсәй милкен хосусилаштырыуҙан федераль ҡаҙнаға керемдәрҙе арттырыуға һәм «Башнефть» компанияһына инвестициялар йәлеп итеү өсөн шарттар булдырыуға йүнәлтелгән.
Нефть компанияһының 50,08 процентлыҡ акциялары — Рәсәй милкендә, 25 процент плюс бер акцияһы — Башҡортостанда.
«Башинформ» агентлығы хәбәр иткәнсә, «Башнефть» компанияһы стратегик предприятиелар исемлегенән төшөрөп ҡалдырылды. Ошо хаҡтағы ҡарарҙы Рәсәй Президенты Владимир Путин ҡабул итте.
Кисә төбәк Башлығы Рөстәм Хәмитов «Интерфакс-Волга буйы» агентлығына биргән интервьюһында «Башнефть» компанияһының 25 процентлыҡ акциялар пакетын һатыуҙың күҙалланмауы хаҡында белдерҙе.


text:
Ноябрҙә киң мәғлүмәт саралары Башҡортостан һәм уның етәксеһе Рөстәм Хәмитов тураһында әүҙем яҙҙы
«Интегрум» агентлығы мәғлүмәте буйынса федераль һәм республика киң мәғлүмәт сараларындағы мәҡәләләргә контент-анализ үткәрелгән. Мониторинг ағымдағы йылдың ноябрендә Башҡортостанда ижтимағи-сәйәси һәм социаль-иҡтисади тематика һәм Башҡортостан Республикаһы Президенты тураһындағы бүлектәр буйынса үткәрелгән.
Анализ федераль һәм республика киң мәғлүмәт сараларында Башҡортостан Президенты Рөстәм Хәмитов тураһындағы мәҡәләләр иҫәбенең 505-кә етеүен күрһәткән. 189 хәбәр ижтимағи-сәйәси ваҡиғалар мәсьәләләренә арналған, Башҡортостандың социаль-иҡтисади үҫешенә арналған мәҡәләләр иҫәбе иһә — 419.
Башҡортостан Республикаһы Президенты хаҡындағы мәҡәләләрҙең дөйөм иҫәбенән 408 материал ыңғай баһа менән бирелгән, кире баһалы мәҡәләләр өлөшөнә дүрт материал тура килә, ҡалған 93-ө – төбәк башлығы эшмәкәрлегенә нейтраль баһалы мәҡәләләр.
Республикалағы ижтимағи-сәйәси хәл-ваҡиғалар буйынса мәҡәләләрҙең модаллеген ҡараһаҡ, 189 мәҡәләнең күбеһе, анығыраҡ әйткәндә 92-һе, нейтраль характерҙа, 86 материал ыңғай баһа менән яҙылған, 11 – кире баһалы.
Социаль-иҡтисади тематикаға килгәндә, бында ыңғай материалдар 206 мәҡәлә тәшкил итә, 118 материал нейтраль контекста яҙылған, был тематикаға кире баһа менән 95 мәҡәлә сыҡҡан.


text:
Тамара Танһыҡҡужина Рәсәйҙең Халыҡ-ара шашка федерацияһы президенты итеп һайланды
Ишембайҙа Рәсәй Халыҡ-ара шашка федерацияһының отчет-һайлау конференцияһы үтте. Конференция эшендә илдең 11 төбәгенән вәкилдәр ҡатнашты.
Халыҡ-ара шашка буйынса биш тапҡыр донъя чемпионы, халыҡ-ара гроссмейстер, Башҡортостан Республикаһы шашка федерацияһы рәйесе, төбәктең Йәмәғәт палатаһы ағзаһы Тамара Танһыҡҡужина Федерацияның яңы президенты итеп һайланды. Был вазифаны ул дүрт йыл биләйәсәк. Иҫегеҙгә төшөрәбеҙ, бығаса Федерацияға Юрий Черток етәкселек итте.
Рәсәй Халыҡ-ара шашка федерацияһының вице-президенты вазифаһын Василий Чижов башҡара.


text:
Башҡортостан вожатыйҙары бөтә Рәсәй конкурсында призлы урындарға лайыҡ булды
Башҡортостан вожатыйҙары балалар һәм йәштәр ялы һәм уларҙы сәләмәтләндереү өлкәһендә VIII Бөтә Рәсәй йәш белгестәр конкурсында призлы урындар яуланы. Бәйге Анапала, «Кавказ» балалар сәләмәтләндереү үҙәгендә үтте.
Республика исеменән конкурста «Балалар ҡала яны лагерының иң яҡшы директор урынбаҫары» номинацияһында – Туймазы районының А.П.Гайдар исемендәге балалар сәләмәтләндереү-белем биреү лагеры директорының тәрбиә эше буйынса урынбаҫары Жанна Осипова, «Балалар ҡала яны лагерының иң яҡшы педагог-ойоштороусыһы (отряд вожатыйы)» номинацияһында — «Ағиҙел-Юлдаш» яуаплылығы сикләнгән йәмғиәтенең «Юлдаш» балалар сәләмәтләндереү үҙәге вожатыйы Артур Шәрипов һәм «Уңыш академияһы» шәхесте үҫтереү мәғариф үҙәгенән Анна Малагина сығыш яһаны. Улар икенсе-өсөнсө урындар яуланы.
Бәйге талантлы йәштәрҙе асыҡлау, ижади һәләттәрҙе асыу һәм профессионализмды үҫтереү өсөн шарттар булдырыу, социаль башланғыстарға булышлыҡ итеү маҡсатында ойошторолдо, тип хәбәр иттеләр БР Мәғариф министрлығының матбуғат хеҙмәтенән.


text:
Республика Президенты «Газпром нефтехим Салауат» компанияһын почет грамотаһы менән билдәләне
Башҡортостан Президенты Рөстәм Хәмитов «Газпром нефтехим Салауат» асыҡ акционерҙар йәмғиәтен республиканың агросәнәғәт комплексын үҫтереүгә ҙур өлөш индергәне өсөн почет грамотаһы менән билдәләне.
Иҫегеҙгә төшөрәбеҙ, элегерәк компания ауыл хужалығы етештереүселәрен минераль ашламалар менән тәьмин иткәне өсөн БР Ауыл хужалығы министрлығының рәхмәт хатына лайыҡ булғайны. Документта билдәләнеүенсә, предприятие, Рәсәй ашлама етештереүселәр ассоциацияһы менән билдәләнгән хаҡтарҙы арттырмайынса, минераль ашламаларҙы төбәк аграрийҙарына ҡулай хаҡтар буйынса һатҡан, республиканың төрлө зоналарында келәттәр булдырған, ашламалар компания транспорты менән килтерелгән.